Туронбанк томонидан амалга оширилаётган ишлар сарҳисобига бағишланган матбуот анжумани ўтказилди - «Туронбанк» АТБ\nТуронбанк томонидан амалга оширилаётган ишлар сарҳисобига бағишланган матбуот анжумани ўтказилди\nКуни-кеча пойтахтимизнинг Миллий матбуот марказида «Туронбанк» акциядорлик тижорат банки томонидан тизимда амалга оширилаётган ишлар сарҳисобига бағишланган матбуот анжумани ўтказилди. Тадбирда банк томонидан давлатимиз томонидан белгиланган устувор вазифалар ижроси ва эришилган натижалар хусусида сўз борди. Бу ҳақда банк Бошқаруви Раиснинг биринчи ўринбосари Шохруҳ Шоаҳмедов журналистларга батафсил маълумот берди.\nУнинг қайд этишича, жорий йил "Фаол тадбиркорлик, инновацион ғоялар ва технологияларни қўллаб-қувватлаш йили" давлат дастури ҳамда 2017-2021 йилларга мўлжалланган Ҳаракатлар стратегиясидаги белгиланган устувор вазифалардан келиб чиқиб, банк томонидан кўплаб чора-тадбирлар амалга оширилмоқда.\nҚайд этиш жоизки, банкнииг ликвидлилик, ишончлилик, тўловга қобилиятлилик каби асосий кўрсаткичлари барқарорлиги таъминланган бўлиб, унинг жами капитали жорий йил 1 июль холатига 852,8 млрд. сўмни ташкил этди. Ўз навбатида, банк кредит қўйилмалари биринчи июль ҳолатига кўра 1427,9 млрд. сўмга етди.\nАйни дамда энг муҳим бўлган — тадбиркорликни қўллаб-қувватлаш борасида банк томонидан биргина 2018 йилда 507,9 млрд. сўм миқдорда маблағ ажратилди. Булар орасида ёш тадбиркор учун 2,4 млрд. сўм, оилавий тадбиркорлик ва ҳунармандликни ривожлантириш учун 27,1 млрд. сўм, сервис соҳасига 260,0 млрд. сўм, касб-ҳунар коллежлари битирувчиларини тадбиркорлик фаолиятига жалб этишга 1,9 млрд. сўм, ишбилармон аёллар раҳбарлик килаётган корхоналарга 52,4 млрд. сўм миқдорида кредитлар ажратилди. Мазкур сармоялар эвазига кўплаб янги иш ўринлари яратилганини алоҳида таъкидлаш ўринлидир.\nШунингдек, банк томонидан Президентимизнинг жорий йил 23 мартда қабул қилинган «Банк хизматлари оммабоплигини ошириш бўйича қўшимча чора-тадбирлар тўғрисида»ги қарорида юзасидан ҳам қатор ишлар қилинган. Жумладан, хизмат истеъмолчиларига қулайликлар яратиш мақсадида банк томонидан республиканинг ҳар бир ҳудудий филиалларида терминаллар ўрнатилиб, улар орқали хорижий валютани нақд шаклда ечиб олиш механизми жорий этилди. Шунингдек, банк томонидан савдо ва хизмат кўрсатиш шахобчаларига ўрнатилган 4 059та терминаллар орқали миллий ҳамда чет эл валютасидаги пластик карталарига хизмат кўрсатиш имкониятлари яратилди.\nТизимда «TURON MOBILE» мобил илова жорий этилган бўлиб, ушбу тизим орқали онлайн тарзда жисмоний шахсларнинг миллий валютадаги карталаридан пул маблағларини муддатли омонатларга ўтказиш, онлайн тарзда конверсия амалиётларини амалга ошириш каби хизмат турлари кўрсатиб келинмоқда. 2018 йил 1 июль ҳолатига мобил илова орқали банк мижозлари томонидан 312,5 минг AҚШ доллари сотилди ва 121,8 млн. сум пул маблағлари миллий валютадаги омонатларга жойлаштирилган.\nМасофавий банк хизматлари қамровини кенгайтириш мақсадида амалга оширилган ишлар натижасида «Интернет-банкинг», «SMS-банкинг» ҳамда «Мобил-банкинг» тизимлари фойдаданувчилари сони бир неча баробарга ошиб бормокда. Шунингдек, банк билан мижоз ўртасидаги иш жараёнини янада соддалаштириш ҳамда сарфланадиган вактни тежаш мақсадида, хорижий валютадаги тўлов топшириқномаларини банк-мижоз дастури орқали автоматик тарзда ўтказиш жорий этилган бўлиб, ушбу хизмат тури банк тизимини янада такомиллаштиришга имкон яратди.\nАнжуман сўнггида журналистлар ўзининг қизиқтирган саволларига батафсил жавоб олди.\nАвтор: кўрсатилмаган / Манба: кўрсатилмаган / Кўришлар: 484


Сиз севган операторларнинг 20 мингдан 70 минг сўмгача бўлган тарифлари билан танишинг! - Terabayt.Uz\nUzMobile ва mobiuz'нинг 20 мингдан 70 минг сўмгача бўлган ойлик тарифларини таққослашга қарор қилдик. Қиёсланг ва ўзингизга мосини танланг. Маълумотлар 2020 йил 30 июнь санаси ҳолатига кўра кўрсатилган.\nUzMobile'дан бошласак. «Миллий оператор» ушбу нарх тоифасида фақат учта тариф режасини тақдим этмоқда.\n«Street» тарифи анчайин қулай ва ҳамёнбоп эканлигини кўриш мумкин. Компания сизга ойига 39 900 сўм эвазига барча йўналишдаги интернетга 6 500 МБ, Ўзбекистон бўйлаб 750 дақиқа, тармоқ ичида 1 500 минг дақиқа, Ўзбекистон бўйлаб 750 та SMSдан иборат пакет тақдим этади. Лимитдан ташқари тарифлаш қуйидагича:\nКомпаниянинг янги «Onlime» тарифида эса ойлик 49 900 сўм эвазига Ўзбекистон бўйлаб 1 000 дақиқа, тармоқ ичида 2 000 дақиқа, барча йўналишларга 10 000 МБ ва Ўзбекистон бўйича 1 000 SMS пакетига эга бўлиш мумкин. Лимитдан ташқари нархлар эса қуйидагича:\n•Интернет: 280 сўм/МБ;\n•Қўнғироқлар: 80 сўм/дақиқа;\n•SMS: 84 сўм/хабар.\nТарифга ўтиш нархи жорий тарифга қараб бепулдан 10 000 сўмгача. Ўтиш учун USSD код: *111*1*11*6#.\n«Flash» тарифида эса 69 900 сўм тўлаб 16 000 МБ, Ўзбекистон бўйлаб 1 500 дақиқа, тармоқ ичида 2 000 дақиқа ва 1 500 SMS олиш мумкин.\n•Ўтиш коди: *111*120#.\n•Ўтиш коди: *111*128#.\nТармоқ ичида чексиз алоқа, Ўзбекистон бўйлаб 1 500 дақиқа, 8 000 МБ ва 1 500 SMS ойлик 50 000 сўм абонент тўлови эвазига «Mobi 50» тарифида тақдим қилинади. Лимитдан ташқари хизмат нархлари:\n•Ўтиш коди: *111*129#.\n•Ўтиш коди: *111*113#.


Мустақиллик матбуоти | Страница 6 из 8 | www.ziyouz.uz\nБош саҳифа Матбуот Мустақиллик матбуоти (6)\nЧоп этилган 28.02.2014 12.10.2018 МуаллифZiyouz.uz\nБисмиллаҳир роҳманир роҳийм. Улуғ тангримиз — Оллоҳга чексиз шукрлар бўлсинким, яқин бир ярим аср давомида озодликнинг ҳаётбахш шарбатига чанқоқ Туркистон аҳлининг кўпчилигига ҳуррият насиб бўлди. Бунинг шарофатидан шонли тарихимизни сохталикнинг ўлакса қобиқларидан тозалай бошладик, маънавиятимизни яхши ниятлар-ла тафтиш қилмоқдамиз, улуғларимиз давоми…\nМен вақти-вақти билан луғат варақлашни хуш кўраман. Энг яхши кўрганим эллик тўққизинчи йили чиққан «Ўзбекча-русча луғат» эди, уни роман ё қисса ўқигандек берилиб ўқийман. Сўзлар оҳанрабодек ўзига тортади. Эллик йил олдин одамлар қанақа гаплашган, тилимизнинг аҳволи қандай бўлган, бугуни билан давоми…\nҲурматли муҳарририят! Кейинги пайтда номаълум учувчи жисм (НУЖ)лар ва улар билан мулоқот қилгаи кишилар тўғрисида матбуотда кўп ёзилаяпти. Ўзга сайёралардан келган шундай «меҳмон»лар билан америкалик эр-хотин Бэтти ва Барни Хиллар учрашган дейишади. Бу учрашув қачон ва қай йўсинда рўй берган, давоми…\n«Балиқчи» тарзида ёки шу сўз ёрдамида ясалган қўшма номлар Ўзбекистонда талайгина. Унинг яратилиш тарихи, тилда қўлланиши, маъно ва вазифасини аниқлаш тилшунослик, тарих, этнография фанлари учун муҳим аҳамиятга эга. У тарихан ясама сўз: балиқ + чи. Ўзак сўзнинг балиқ (сув ҳайвони) давоми…\nМиллий муносабатларнинг кескинлашуви кутилмаган ҳодиса эмас, уни демократия ва ошкоралик натижаси дейиш ижтимоий ҳодисаларни бир ёқлама талқин қилишдир. Жамият тараққиётини ҳеч қандай зиддиятларсиз, фикрлар курашисиз фараз қилиш ва бундай сокинликни ер юзининг олтидан бирини эгаллаган улкан мамлакатда кутиш мантиққа зид. давоми…\n(Ёшлар қиссалари ҳақида қайдлар) Ёшлар роман ёзишга ботина олмайдилар-у, тезроқ қиссага қўл урадилар. Қисса жанри табиатида жалб қилиш хусусияти кучли: бекорга унинг очерк билан «биродарлигини» таъкидламайдилар. Олтмишинчи, етмишинчи, ундан кейинги ўн йилликда ҳам ёшларда қисса ёзишга рағбат кучли бўлган. Ҳозир давоми…\nЗОЛИМЛаврентий Берия: қамалиши, суд қилиниши, қатл этилиши Берия ҳақидаги китобимга мен дастлабки кунданоқ, 1980 йилда Нью-Йоркда «Мустабиднинг қиёфаси» номи билан чиққан Сталин тўғрисидаги китобимнинг давоми сифатида қараганман. Дарҳақиқат, мен Берияни мисоли бир Сталиннннг кўзгудаги аксидек тасаввур қиламан. Улар оммани бошқариш давоми…\n(Ўйлашга эринадиган оломон фалсафаси) Бир куни Афанди кўча эшиги тагига чиқиб, нос чеке-е-еб ўтирса, бир одам ҳовлиқиб келиб қолибди. — Мулла Насриддин! — дебди. — Кўча бошида бир арава келяпти. Ичи тўла ноз-неъматлар! — Менга нима? — дебди Афанди пинагини давоми…\nЎзингга яқин ва кадрдон одам ҳақида бирон гап айтиш шунчалар қийин бўлишини билмас эканман. Ҳар куни кўришадиган, неча марталаб гаплашадиган дўстингнинг фазилатлари сенга жуда оддий бир нарса бўлиб қоларкан. У сахийми, бахилми, бағри кенгми, феъли торми, дўстига вафодорми, бировнинг қайғусига давоми…\nОддийгина бир сўров билан учраган одамларга мурожаат қиламиз: “Ҳаёт учун энг зарур нарса нима ўзи?” Бу саволга ҳар ким ҳар хил жавоб айтади: бировлар ҳаво деса, баъзилар сувни ёки бошқа турли заруратларни кўрсатишади. Аммо кўпчиликнинг бу мавзуга мутлақо эътиборсизлик, шунчаки давоми…\n6-саҳифа. Жами: 8«12345678»


Алькантара "Ливерпуль"да Клопп ярим ҳимоясининг идеал бўлаги бўла оладими? / CHAMPIONAT.asia\n10:41Бахтиёр Ашурматов: “Сурхон” жамоаси шундай кучли таркиб билан аутсайдерлар қаторида бўлиши кутилмаган холат деб ўйлайман” 1 10:34Шипилов: “Металлург”нинг хоҳлаган футболчисидан сўранг, мен умуман вақтни чўзиш борасида кўрсатма бермайман ва бермаганман ҳам" 2 10:16"Севилья" Лондонга қандай таркиб билан келди? 0 09:51“Милан” Чалхонўғлу билан шартномани узайтиради 0 09:32Диего Коста яна АПЛга қайтиши мумкин 3 09:12“Барселона” Ланглени клубда олиб қолишни хоҳламоқда 3 08:49Товен фаолиятини Италияда давом эттириши мумкин 1 08:27Сульшер Каванининг нима сабабдан ПСЖга қарши ўйнамаслигини айтди 8 08:06Арсен Венгер футболдаги фаолиятида нимадан афсусланишини айтди 3 07:45Лаутаро Мартинес: “Месси ҳар доим бошқалардан бир қадам олдинда” 4 07:05 АПЛ. "Лидс" - "Вулверхэмптон" 0:1 0 07:00А Серия. "Верона" - "Дженоа" 0:0 6 06:20“Женоа” бош мураббийи Элдор Шомуродовнинг дебюти ҳақида нималар деди? 37 02:30Olamsport: Руслан Чагаевнинг таваллуд куни, Хабибнинг миллионлаб мухлислари кўз ёш тўкади ва бошқа хабарлар 0 01:56АПЛ. "Лидс" ўз майдонида "Вулверхэмптон"га минимал ҳисобда имкониятни бой берди 2\nАлькантара "Ливерпуль"да Клопп ярим ҳимоясининг идеал бўлаги бўла оладими?\n24 сен 16:35\nТеглар : ЛиверпульТиаго АлькантараГермания БаварияЯрим ҳимоячи Англия\nЕвропанинг иккита энг яхши клуби ҳеч ким кутмаган топ трансферга қўл урди.\nАслида ЕЧЛнинг ўтган йилги ғолиби амалдаги чемпиондан ярим ҳимоячи сотиб олиши камдан-кам бўлади. Лекин анча вақтдан буён янги таклиф кутаётган Тиаго Алькантара, "Ливерпуль" раҳбариятидан ушбу ўйинчини сотиб олишни сўраган Юрген Клопп ҳамда футболчига ҳеч қандай тўсқинлик қилмаган "Бавария" қарори туфайли топ трансфер амалга оширилди. Орада "Барселона" ва МЮ курашга қўшилмоқчи бўлди, бироқ ўхшамади. Шу тариқа, Тиаго 30 млн евро эвазига "Энфилд"га кўчиб ўтди.\nПозиция: марказий ярим ҳимоячи\nСобиқ клуби: "Бавария"\n"Бавария"даги статистикаси: 235 ўйин, 31та гол, 37 ассист\nТрансфер нархи: 48 млн евро\nТиагонинг Мюнхендаги фаолиятини уч босқичга ажратиш мумкин: ўрта, яхши ва топ. Испанияликни жамоага Пеп Гвардиола олиб келган — кўпчилик унинг ўша пайтдаги машҳур гапини эсдан чиқармаган бўлса керак — "Тиаго ёки ҳеч ким!". Алькантара қанчалик зўр футболчи бўлмасин, клубдагилар ва мухлислар уни яхши кўрмасин, энг яхши мураббий (Пеп Гвардиола назарда тутилмоқда) қўл остида ўтган вақт омадсиз давр деб ҳисобланади.\nТиаго тинимсиз равишда даволанди, ҳар бир хатоси учун қаттиқ танқид остига олинди, ОАВ унга доим паст баҳо берди ва бир қатор ўзига хос тахаллуслар олди, масалан, "Пепнинг жияни". У узоқ вақтгача ўзини кўрсатолмади ва кўпчилик у ҳам Пепнинг ортидан Англияга кетади деб тахмин қилганди. Бироқ кутилмаганда, мураббийнинг клубдан кетиши Алькантара "Бавария"да муваффақият қозонишига туртки бўлиб хизмат қилди. У камроқ жароҳат олди, ўйинда барча жиҳатдан яхшилана бошлади ва мунтазам равишда ўйинида ўсиш кузатилиб, майдонда етакчилардан бирига айланди.\nКарло Анчелотти уни "ўнлик" нуқтасига яқин жойда, муҳим нуқтада ишлатди, Юпп Хайнкес футболчини бироз орқага қайтарди ва ақл билан жой танлашга ундади, Нико Ковач Тиагони таянч зонасига тушириб, тўп учун курашиш ва уни олиб қўйишда фаолликни сўради, Ханси Флик эса футболчининг барча ижобий жиҳатларини жамлай олди. Тиагонинг "Бавария"даги охирги икки мавсуми — нейтрал мухлис учун футболдан завқ олиш имконини берди. Натижада, ярим ҳимоячи ЕЧЛ финалининг энг яхши футболчиларидан бирига айланди.\nАлькантара қисқа вақт ичида "жаноб ҳеч ким"дан қаҳрамонга айланди ва бор кучи билан жамоа учун ҳаракат қилди, дербидаги тартибсизлик вақтида биринчилардан бўлиб мухлисларни тинчлантира олди ва "Бавария"га ўзига хос жило берган футболчилардан бири бўлди. Қачонлардир у Чемпионлар Лигасида зафар қучмагунча Мюнхендан кетмаслигини таъкидлаганди. Ва ниҳоят у совринни қўлга киритди.\n"Бавария" Тиагони олиб қолишни жуда ҳам хоҳлаганди, Ханси Флик ҳам буни истади, қолаверса, ярим ҳимоячи ҳам май ойида клубга яхши мослашгани ҳамда келажагини айнан Мюнхенда кўраётганини таъкидлаганди. Янги шартнома бўйича жиддий музокаралар бўлгани йўқ, Тиаго тўлиқ тўрт йиллик шартнома имзоламоқчи эди. Клуб аввалига унга 3+1 схемасини таклиф қилди, лекин кўп ўтмай испанияликнинг истагини бажаришга қарор қилди. Аммо Тиаго тайёр битимга қўл қўйишни бир ойгача чўзиб юрди. Кейин эса яна бир янгилик пайдо бўлди — у ўйлаб кўрмоқчилигини айтибди. Натижада фаолиятида бурилиш ясаб, янги клубга ўтиш қарорига келибди.\n"У майдонда қандай ажойиб бўлса, арена ташқарисида ҳам худди шундай. Биз у билан музокара ўтказдик ва клуб унинг барча истагини амалга оширишга тайёр эди. Аммо у янги клубга ўтишни истади", — дейди "Бавария" хўжайини Карл-Хайнц Румменигге.\nАлькантара июль ойидаёқ жамоадошлари, клуб ходимлари ва ҳаттоки, Бундеслиганинг баъзи ҳакамлари билан хайрлашиб улгурганди. "Бавария" ишни чўзишни истамади ва чемпионатнинг биринчи тури бошлангунга қадар бу ишни ҳал қилди. Бир кун қолганда Тиаго мухлислар билан хайрлашди.\n"Бу фаолиятимдаги энг қийин қарор бўлди. Бу ажойиб клубдаги бобни ёпдим. Мен "Бавария"да ўсдим ва сўнгги етти йил ичида ўйинчи сифатида шаклландим. Ғалаба, муваффақият, қувонарли пайтлар, баъзида оғир кунлар ҳам бўлди. Мюнхенга орзулари осмонларча бўлган йигит сифатида келгандим. Энди эса имкониятларини очиб бера олган, клуб, унинг тарихи, фалсафаси, тили ва маданиятига мослаша олган спортчи сифатида кетаётганимдан хурсандман.\nМен ва оилам бу ерда фантастик даврларни бошдан ўтказдик: шаҳарда, шунингдек, бизга севимли бўлган "Альянц-Арена"да. Сизлар, "Бавария" оиласи, менга жуда яхши муносабатда бўлдингиз ва ҳар лаҳзада муҳаббатингизни изҳор қилдингиз.\nҚарорим фақат спорт билан боғлиқ. Футболчи сифатида янада ўсишим учун менга янги клуб керак. "Бавария" доим қалбимда бўлади. Сенга катта раҳмат, "Бавария", — Тиаго Алькантара.\nТиаго нима учун айнан "Ливерпуль"га ўтди?\nБарчаси охирги ойдагига қараганда анча оддийроқ. Яъни, Юрген Клопп анчадан бери Тиаго билан ишлашни истаганди, Тиаго ҳам АПЛга ўтишни хоҳлади, лекин янги жамоанинг мураббийи ким бўлиши ҳам муҳим эди. Ўзаро ҳурмат ва илиқ муносабатлар бу икки инсон Бундеслиганинг энг кучли клублари сафида рақиблик қилишни бошлагандаёқ пайдо бўлганди.\nХабарларга қараганда, ўтган мавсум Чемпионлар Лигаси плей-офф босқичининг "Бавария" ва "Ливерпуль" учрашувидан кейин улар ўзаро суҳбатлашган экан. Ўшанда инглизлар титулни қўлга киритишганди. Клоппнинг кейинги қўнғироғи Тиаго Мюнхен клуби билан шартномани узайтириш арафасида турганида бўлди. Орадан ойлар ўтиб, Алькантара дунёнинг энг яхши мураббийларидан бири билан ишлаш истаги борлигидан ташқари, собиқ клубдошлари Хаби Алонсо ва Фелиппе Коутиньодан клуб ҳақида сўраганини тан олди.\n"Мерсисайдлар"нинг ярим ҳимоя марказий зонасида танлов имкони катта эканига қарамай, Клопп Тиагони жамоага олиб келишни жуда ҳам истади. Аввалига барчаси молиявий харажатларга қараб қолганди — бу трансферни амалга ошириш учун Жинни Вейналдум билан хайрлашиш кераклиги айтилганди, аммо вазият ўнгланди. Бунда "Бавария"нинг жентльменларча ҳаракатини таъкидлаш лозим. Бунинг натижасида трансфер "қизиллар"га 20 млнга тушмоқда ва ўша сумма ҳам қисмларга бўлиб тўланади. "Ливерпуль" испаниялик хавбек учун ўз қоидаларида истисно қилди (27 ёшдан катта ўйинчиларни сотиб олмаслик). Бу ҳамкорлик барча томондан идеал кўринмоқда.\n"Йиллар ўтмоқда, сен эса борган сари кўпроқ ғалаба қозонишга ҳаракат қиласан, янада кўпроғини истайсан. Мен барча мақсадларимга эришишни ва кўпроқ совринларни қўлга киритишни истайман. Клубга иложи борича тезроқ мослашишим керак. Жамоага ҳимояда, ҳужумда ҳамда психологик жиҳатдан ёрдам бераман. Майдонда шерикларим, мухлислар ва клубга юрагимни бераман", — дейди Тиаго Алькантара.\nТрансфердан нима кутишяпти?\nТиаго юқоридаги самимий нутқи орқали ичидагиларни айтиб олди. Бу ортиқча гап-сўзсиз "Ливерпуль" учун топ трансфер, у Клопп жамоасини янада кучлироқ қилишига шубҳа йўқ. Алькантаранинг "мерсисайдликлар" сафида пайдо бўлиши "Ливерпуль" ярим ҳимоясини дунёда энг кучлилардан бирига айлантиради. Боз устига клуб етакчиларидан бири билан хайрлашишига ҳозирча ҳеч қандай эҳтиёж йўқ. Тиаго Бундеслигани рекордчи мақомида тарк этмоқда — юздан ортиқ ўйин ўтказган ушбу лигадаги барча футболчилар орасида испаниялик тўп билан ишлаш сони, паслар ва 90 дақиқа ичида аниқлик фоизлари бўйича мутлақ етакчи ҳисобланади.\nБу йигит майдонда деярли барча ишни қила олади: исталган турдаги тўп оширишлар, ўйинни бир қанотдан бошқасига тезда кўчириш, дриблинг ёрдамида тўп билан олдинга ўтиш, жарима майдонига ёриб киришлар, аниқ ва самарали "подкатлар", прессингдаги фаоллик. Тиаго аслида Наби Кейта трансферидан кутилганларни ҳозирнинг ўзида ва қўшимчасига, сифатлироқ кўринишда беришга қодир. Буни Алькантара бир таймдаёқ исботлаб қўйди. Хабарингиз бор, футболчи "Челси"га қарши беллашувнинг иккинчи бўлимида захирадан ўйинга қўшилди — ва 45 дақиқада рақибнинг исталган футболчисидан кўпроқ тўп билан муомалада бўлди ҳамда узатмани амалга оширди. Бу фақатгина бошланиши.\nАммо спорт соҳасидаги барча ютуқларидан ташқари, Тиаго авваламбор яхши инсон. "Бавария" бошқарув кенгаши раиси испаниялик клубдан кетишидан олдин уни учратиб қолгани, ўйинчи уни анча вақт қучоқлаб тургани, қўйиб юборишгани учун йиғламсираб ташаккур изҳор қилганини тан олди. Бундай ўйинчи кетгани сабаб Мюнхен клуби кўп нарса йўқотди, лекин ўйинчи ЕЧЛ совринини ютиш учун бор кучи билан ҳаракат қилди ва клубдан чиройли кета олди. Тиаго узоқ вақтдан бери уни сотиб олиш истагида юрган мураббий билан бирга ишлаш ниятида эди. Ҳа, бу янги ҳикоянинг бошланиши холос...\nКаррагер: “Ливерпуль” ван Дейкнинг ўрнига январда кимнидир сотиб олиши керак, акс ҳолда...” 6\nТасдиқланди: Виржил ван Дейк операция қилинади 11\nБруну пенальти ҳақида: "Ньюкасл" дарвозабонини табриклайман, у АПЛда илк бор менинг зарбамни қайтарди" 22\n24 сен 17:06:00\nНозимахон сизга катта рахмат мақола учун\n24 сен 20:37:36\nОббоо энди эсдан чиқарятудик шундай ажойиб уйинчини кетганини, тиагони Бавариядан сунг ютуғи узи у.н мос каманда танлай олди\n24 сен 17:45:38\nТиагони Ливерпулда ўйнаши марказий зонада барқарорликни таъминлайди. Клопп яна бир бор ўйинчи танлашда адашмади. Бу мавсум хам мақсадлар жиддий Ливерпулда. Олға Ливерпул. YNWA!!\n24 сен 17:15:48\nТиаго Алькантарага Ливерпулда клублар бўйича барча совринларни қўлга киритиш насиб қилсин\n25 сен 03:05:18\nTiyagoga omad seni bavariya muxlislari unutmaydi\n24 сен 19:38:37\nSports.ru да укиганидим кеча, таржима учун рахмат\n24 сен 17:34:37\nApl uchun Messidan ham zo‘r trasfer bo‘ldi


Чили – Америка кубоги соҳиби! » Ўзбекистон янгиликлари – Zamin.uz\nЧилида бўлиб ўтган Америка Кубоги баҳслари ниҳоясига етди. Бош соврин мезбонларга насиб этди, деб хабар бермоқда Uff.uz.Ўйиндан олдин Аргентина терма жамоасининг имкониятлари юқори баҳоланган бўлса ҳам мезбонлар осонликча жон бермоқчи эмаслигини амалга намойиш этдилар. Улар бутун жамоа бўлиб Мессини қўриқлашди ва охир-оқибат мақсадларига эришишди.Асосий ва қўшимча бўлимларда ҳисоб очилмади. Пенальтилар сериясида эса омад мезбон – Чили терма жамоасига кулиб боқди.Аргентина терма жамоаси сафида фақатгина Мессининг зарбаси аниқ чиққанини эътироф этмоқ лозим. Шундай қилиб, 4:1 ҳисобида Чили ғалаба қозонди ва ўз тарихида биринчи бор мусобақанинг бош совринини қўлга киритди.Америка кубоги, финалЧили – Аргентина 0:0 (0:0, 0:0, 0:0, 0:0), Пеналтилар бўйича - 4:1Чили – Браво, Босежур, Исла, Видаль, Вальдивия (Фернандес, 75), Медель, Арангис, Сильва, Варгас (Энрикес, 95), Санчес, Диас.Аргентина – Ромеро, Рохо, Отаменди, Демичелис, Сабалета, Биглия, Маскерано, Пасторе (Банега, 81), Ди Мария (Лавесси, 29), Агуэро (Игуаин, 74), Месси.Пенальтилар серияси: 1:0, 1:1, 2:1, 3:1, 4:1.Огоҳлантиришлар: Сильва (24), Медель (34), Диас (44), Рохо (55), Маскерано (55), Арангис (86), Банега (91).


Олимлар улкан иқлимий «бомба» топди - Hidoyat.uz\nОлимлар улкан иқлимий «бомба» топди\nАсосий саҳифа Янгиликлар Дунё янгиликлари Олимлар улкан иқлимий «бомба» топди\nЧоп этилди Yanvar 31, 2020 Олимлар улкан иқлимий «бомба» топдиda fikr bildirishni o'chirish\nГерманиядаги Макс Планка жамияти Кимё институтининг олимлари иссиқхона газларини тарқатаётган жуда улкан иқлимий «бомба»ни пайқаб қолишди. Қизил денгиз тубидан кўтарилаётган углеводородлар катта миқдорда қазиб олинган ёқилғи экспорт қиладиган давлатларнинг тезлигида атмософерани заҳарламоқда. Бу ҳақда Science Alert нашри хабар қилди.\nТадқиқотчилар Қизил денгиз шимолий қисмидаги пропан ва этан газларининг ҳаво таркибидаги мавжудлик даражаси аниқланган ва кутилган ҳудудий антропоген чиқиндилардан 40 бараварга кучлироқ бўлган. Мутахассислар иссиқхона газларининг турли манбаларида, жумладан, транспорт, қишлоқ хўжалиги, биомассанинг сиқилиши ва углеводородлардан электр энергияси ишлаб чиқилиши юзасидан қўшимча текширувлар ўтказган.\nПропан ва этан денгиз тубидаги табиий нефть ва газ захираларидан сизиб чиқаётгани маълум бўлди. Улар ҳаво бўшлиғига тушгач, бошқа бир иссиқхона гази – кемалардан чиқариб ташланаётган азот оксиди билан аралашади. Оқибатда инсон соғлиғи учун ниҳоятда зарарли кимёвий бирикма пайдо бўлади.\nГаз сизиб чиқиш даражаси БАА ёки Кувайт давлатларида нефть чиқиндисининг чиқиш даражасига мутаносиб келади. Олимлар келажакда денгиз кемалари трафигининг ортиши ҳавонинг янада ифлосланишига олиб келишини тахмин қилмоқда.


Тошкент тарихи | sohil.shosh.uz\nРубрика: Тошкент тарихи\nБу савол кўп фаолларни доим ўйлантириб келади. Давлат тузилмаларида ҳам, хусусий секторда ҳам (кўпроқ ҳозирги фаолиятимни назарда тутмоқдаман) ишлаган инсон сифатида айтишим мумкинки, одам агар қадриятлари, принципларида мустаҳкам бўлса ўзгармайди, аммо унинг қарашлари корректировкага учрайди. Жамшид Муслимов ва Обиджон Латипов постларини ўқиб ушбу матнни ёзяпман, лекин фикрларим айнан улар атрофида айланмайди.\nПост узун бўлмаслиги учун фикрларни бир-бирига боғлашга ҳаракат қилмасдан рақамлаб қолдираман.\n1. Давлат органлари ходимлари (айниқса, раҳбарлари) ва оддий одамларнинг мурожаатлар борасидаги қарашлари турли хил. Оддий одамлар «муаммо пайдо бўлса давлат органларига мурожаат қиламан» дейди, масъул идоралар эса мурожаат қилишда барча босқичлар босиб ўтилиши, тегишли шартлар бажарилиши шарт деб ҳисоблайди. Шуни ўзида тушунчалар бир-биридан фарқланишни бошлайди. Кейин, «давлат одамлари» агар халқнинг ижтимоий-иқтисодий аҳволи яхшиланса, мурожаатлар келиши тугайди деб ҳисоблайди. Мурожаатчилар «мана бу ишим ҳал бўлса, бўлди» деган принципда эмас, давлатнинг вазифаси бу, деган фикрда. Яхши бўлса. Ундан яхши бўлиши учун мурожаат қилади. Тўғри, мурожаатлар сони ўзгариши мумкин, лекин яхшилик тез ўзлаштирилади ва кейингиларига ҳаракат бошланади. Ва, умуман, бу тўғри.\n2. Фуқаролар мурожаатлари соҳасидаги ислоҳотлар 2013 йилдан бошланган бўлса ҳам, 2016 йилдан янги паллага кўтарилди ва ҳақиқий радикал ўзгариш бўлди – биринчи раҳбар мурожаатларни кўра бошлади. Бунга давлат раҳбари тайёр эди, аммо давлат кўпчиликдан иборат ва барча раҳбарлар бунга тайёр эди дейиш қийин. Турли чоралар (кўпроқ кескин) натижасида қолган давлат органлари масъулларини мурожаатлар билан оператив ишлашга ўргатилди. Ва бунда «тажриба камлиги боис», мурожаатларни ҳал қилиш режаси ортиғи билан бажаришга ўтиб кетилди. Бу ўз навбатида давлат органлари ваколати доирасидан ташқари чиқувчи мурожаатлар оқимига олиб келди. Сурхондарёдаги бир йиғилишда ҳокимга залдан мурожаат бўлди, «фарзандим Тошкентдаги чет эл олий ўқув юрти имтиҳонларидан ўтди, лекин контракт тўлашга қурбимиз етмайди» деган. Дарҳол ўша фуқаро истиқомат қиладиган туман ҳокими бу масалани ҳал қилишини, биринчи йил пулини тўлаб беришини айтди, залда қарсаклар, ҳамма хурсанд. Аммо вилоят ҳоким сўз олиб, вазиятга реал баҳо бериш кераклигини, туман ҳокими бу йил пул тўлаб берар, лекин оила кейинги йилларига қийналиб қолиши мумкинлигини, шу туфайли, оила қурби етадиган ўқишга топшириши мақсадга мувофиқлигини айтди. (Ўзи туман ҳокимлари шунақа масъулиятни бўйнига олганда нимани режа қилган бўлади, ҳайронсан). Тўғри, бир оила хафа бўлди, аммо қонунларда назарда тутилмаган ва тутиб бўлмайдиган одатнинг бошланишига чек қўйилди. Айрим ҳолларда хос масаланинг ечими умумий муаммони ёпиқлигича қолдириши мумкин. Юқоридаги масала аслида у оиланинг муаммоси эмас, йиллар давомида олий таълим билан қамраб олиш даражаси паст бўлиб келганлиги натижасидаги ижтимоий муаммо эди. Мурожаат масъул ташкилотлар шу масала устида ишлаши кераклигини билдирарди, чунки «катта контракт»ларга ҳамманинг ҳам имконияти етмайди.\nМурожаат қилувчиларга чегара қўйиб бўлмайди, улар давлатдан сўрайверади ва бунга улар ҳақли. Давлат органларининг вазифаси муаммога ечим топиш, лекин хос муаммони ечиб қутулиш эмас, илдизини топиб даволаш.\n3. Қарашлар корректировкаси. Оддий аҳоли вакили сифатида мурожаат қилганингизда сиз битта мурожаатни кўрасиз, унинг ечими сиз учун муҳим, бошқа нарса қизиқтирмайди. Масалан, кўчасини асфальт қилиш масаласи ўша маҳалла аҳолисини учун бугун ўта зарур. Туман ҳокимлигига масала кўндаланг қўйилади, аммо ўша маҳаллада совуқ сув қувурларини алмаштириш 2 ойдан кейинга мўлжалланган, чунки завод ҳозир бошқа туман учун қувур етказиб беряпти ва ҳ.з. Агар туман ҳокимлиги йўлни бугун асфальт қилмаса, халқнинг норозилигига учрайди, бугун асфальт қилса 2 ойдан кейин яна асфальт қилиши керак, унга пул топиши керак. Ёмон ечим – йўлни номига асфальт қилиб, пулнинг бир қисмини ишлатиш, кейин яна бошқатдан асфальт қилиш, лекин иқтисод қилиб, чунки бир қисмини ишлатиб қўйган. Яхши ечим қандай бўлишини айтолмайман, муаммо бир куннинг, ҳатто бир йилники ҳам эмас. Мутахассислар изланиши керак.\nКеча «кўчасини таъмирланишини» сўраб юрган йигит бугун ўша туман ҳокимлигига ишга ўтди. Қарасаки бундай маҳаллалар кўп, қай биридан бошлаш керак? Албатта, режа билан. Аммо буни маҳалладошларингга тушунтириб кўрчи!\nКооректировка қадриятлари, принципларига содиқ одамларда содир бўлади, қолганлари шартта ўзгарволади ва «қутулади».\n4. Кооптация. Берлинда жойлашган ижтимоий тадқиқотлар илмий маркази (WZB) олимларининг ўтказган ўрганишларида шу нарса маълум бўлади: авторитар режимлар асосан 3 устунга қурилади – легитимликка доимий ҳаракат, қатағон (юмшоқ, қаттиқ) ва кооптация. Биринчи иккитаси кўпчиликка тушунарли, кооптация ҳақида тўхталамиз.\nWZB олимлари таъкидлашича, кооптация шундай феноменки, бунда тузум аҳолининг бир гуруҳига (фаоллар, олимлар ва бошқалар) ҳукмрон доирага киришни ва бундан манфаат олишни таклиф қилади. Бундай элитанинг шаклланиши тузум узоқроқ яшашига имкон беради.\nХўп, унда кооптация ёмонми? Хулоса қилишга шошилмаслигимиз керак. Кузатишлар шуни кўрсатадики кооптация жараёни икки тарафга ишлайди. Кооптацияга учраган (дучор қилинган) инсон (фаол, олим) ўзининг либераллик (бундай элита учун асосан либерал қатлам танлаб олинади) хислатлари билан ҳукмрон доира вакилларини «зарарлайди». Агар бундай элита кўпайса авторитар режимларнинг юмшоқ трансформациясига гувоҳ бўлишимиз мумкин. Асосийси янги элитани бездириб, «нариги тарафга» ўтадиган даражада хафа қилиб қўймаслик.\nМавзу юзасидан фикрлар бўлса, мулоқотга тайёрмиз. Балки шу йўналишда кўрсатув ва мақолалар тайёрлаб борармиз. Айтганча, бугун кунда кўзга кўринган камчиликлардан бири бу муаммоларни ўрганиб, таҳлилий мақолалар ёзмаслигимиз. Тадқиқотларга беэътиборлигимиз. Шу туфайлидир, айрим ҳолларда «диндорлик даражасининг ошиши суверенитетга таҳдид» деган таги пуч, ҳеч нарсага асосланмаган «таҳлил»ларни «ҳазм» қилиб ўтирибмиз.\nОпубликовано 24.01.2022 24.01.2022 Рубрики Тошкент тарихиДобавить комментарий к записи Мустақил фаолият билан шуғулланиб юрган одам давлат ишига ўтса ўзгарадими?\nБир йили Грецияда инқирозга қарши чоралар бўйича қандайдир қонун қабул қилиниши керак эди. Депутатлар ушбу қонунни қўллаб овоз беришса ЕИ ёки ХВЖ Грецияга молиявий ёрдам беради, лекин бюджет бўйича жиддий иқтисод қилишга тўғри келади ва бу халққа ёқмайди ҳамда депутатнинг кейинги чақириқда қолмаслиги аниқ бўлади. Овоз беришмаса кредит йўқ, давлатга қийин, лекин депутат яна депутатликка сайланиши мумкин. Танлаш ҳуқуқи ўзида. Овоз бериш жараёнида ҳар бир депутатнинг қарори эълон қилиб турилган\nОпубликовано 28.04.2020 28.04.2020 Рубрики Тошкент тарихиДобавить комментарий к записи\n– Семён, милтиғингни қараб қўй, яқин орада хужумга ўтамиз.\n– Буларнинг неваралари бизни роса сўкади-да…\n– Э нималар деяпсан, бизга хали ёдгорлик ўрнатишади!\n– Эсинг жойидами, Ваня?\n– Бу саволни уларга бериш керак…\nҚўрқиб уйғониб кетдим.\nБир китобда ўқиганим, ўтмишнинг қонли кунлари кўз олдимдан бирма-бир ўта бошлади…\n1864 йилнинг 1 октябри, содда, хокисор, сиёсатдан, «катта ишлар»дан бехабар аҳоли кундалик ишларини қилиб юрибди. Бирдан ғалоғовур кўтарилди – ўрислар Дарвишак қопқа деган жойга етиб келибди, хали замон хужумга ўтадиганга ўхшайди. 1864 йилнинг 2 октябрида эрталабдан жанг бошланди, аниқроғи ҳар икки томон ўртасида тўплардан ўқлар узилди. Муҳаммад Солиҳ Тошкандий шундай ёзган: «Бу вақтда Эшонқули додхоҳ мадрасаси талабалари, хусусан эшон Шарифхўжа Офоқхўжа ўғли, эшон Ҳожихон Солиҳҳожи юзбоши ўғли, Саъид Аҳрорхўжа Сотиболдихўжа ўғли, пичоқчи уста Содиқ Назар, ўратепалик Хидирназар заргарнинг укаси ва бошқа зиёли вакиллари «ғазотни ва бу шарафли урушни Қуръон, тафсир ва ҳадислардан олинган сўзлар билан исботлаб, ҳаммани ғазотга ва урушга чорлади. Уларнинг ўзлари ҳам Қўқон дарвозасига бориб тўпчиларга қўшилиб ўқ жойлашда ва отишда қатнашдилар».\nГенерал Черняев 12 замбаракдан шаҳарни ўққа тутди. Аммо тадбирлари иш бермай, мағлубиятга учраб, 4 октябрда Чимкентга қайтиб кетишга мажбур бўлди.\n1865 йил, Черняев бу сафар сув манбаини эгаллаш орқали шаҳарни ўзига тобе қилишни режалаштириб, Тошкентдан 25 чақирим шимоли-шарқда, Чирчиқ дарёсининг чап қирғоғида жойлашган Ниёзбек қалъасига юриш қилади. Икки кунлик мудофаа жангларидан сўнг 1865 йилнинг 29 апрелида Ниёзбек қалъаси таслим бўлади. Бу ерда Черняев хоинлар маслаҳати билан Бўз-сув тўғонини бузиб, уни Чирчиқ сувига буриб, Тошкент шаҳрини сувдан маҳрум қилди. Бу билан у аҳолининг қаршилигини синдирмоқчи ва шаҳарни таслим бўлишга мажбур қилмоқчи эди. 8 май санасида хоинлар ёрдамида шаҳарни осон эгаллашни режалаштирган генералнинг режаларини шерюрак Мулла Алимқул бошчилигидаги аскарларнинг Тошкентга келиши бузиб юборади. Тошкент мудофаасини ўз қўлига олган Мулла Алимқул 9 май эрта тонгда 7 минг киши билан шаҳардан чиқиб руслар лагерига ҳужум уюштиради, аммо жангда Мулла Алимқул оғир яраланади ва ҳимоячилар шаҳарга чекинишга мажбур бўладилар. Мулла Алимқулнинг вафоти нафақат Тошкентда, балки бутун хонликда тушкунлик уйғотади…ўраб олинган шаҳар аҳли сувсизлик ва очликдан оғир аҳволда қолади…ва Черняев Тошкентни очиқ жанг билан истило қилишга қарор қилади.\nЧерняев ҳужумни 14 инчидан 15 июнга ўтар кечаси шаҳарнинг Камолон дарвозасидан бошлашга қарор қилади – эй, воҳ, ахир бу ўша жойку?! – ва тунда ҳужум бошлананади. Шаҳар атрофи қалин боғлар билан қуршалганлиги боис ҳимоячилар душманни шаҳар деворларига нарвонлар билан яқинлашгунига қадар пайқамай қоладилар. Руҳоний Малов қўлида хоч ушлаганча босқинчиларни руҳлантириб олдинда боради. Мудофаачилар қаршилигини синдириб душман Камолон дарвозасидан шаҳарга бостириб киради…\nОртиқ кўзимни юмиб туролмадим, ҳа, эълон қилинмаган уруш билан шаҳар босиб олинди. Қўққисдан бўлган хужум, хоинликлар, адолатсизлик, илмсизлик каби жуда кўп сабаблар шаҳарни ғайридинларга ўтишига олиб келди. «Бизлар воқеа ва ҳодисаларни бекитмасдан маълум қиламизки, Тошкентдан Оқмасжидгача ва бу ердан Fулжагача бўлган шаҳар ва қалъалар Тошкентга қарар эди. Бу жойларни рус аскарлари уруш ва талаш билан қўлларига киргиздилар. Уруш тўсатдан, муҳлатсиз ва сўзсиз олиб борилди. Тошкент шаҳри зулҳижжа ойининг ярмидан бошлаб сафар ойининг 12-кунигача, яъни 42 кун давомида сувсиз, озиқ-овқатсиз қолдирилди…» деган шаҳар катталари Сибирга сургун қилинди. Улар бир кун авлодларимиз тарихий ҳақиқатни англайдилар, шаҳарни қўш-қўллаб топширмаганимизни билсинлар, деб ҳаётларини сақлаб қолиши мумкин бўлган «…фуқаро ва мамлакат тинчлиги учун тамоми ихтиёримиз ва рағбатимиз билан рус сардорлари ва аскарларини олиб келиб уларга шаҳарни топширдик», деб ёзилган ҳужжатга имзо чекмадилар. Истиқлол неъматига бир кун авлодларимиз етишади, шунда ўша даврнинг уруш олиб бориш қонунларига хилоф равишда юртимизга бостириб келганлар ҳақида ўзлари хулоса қиладилар, деган умидда тақдир битигига рози бўлиб, жонларини хатарга қўйдилар. Босқинчилар эса, ўзларини ғозий санаб, ҳалок бўлганлари шарафига ёдгорлик ўрнатадилар. Яна бу ишни уларга қаттиқ қаршилик кўрсатган камолонликлар маҳалласида амалга оширадилар. Тарихий манбаларда ёзилишича, Камолон кўчасининг ҳар икки томони 19-аср 60-йиллари охирида ҳам вайрона ҳолда сақланган.\nУрушдан, очлик ва хоинликдан чарчаган шаҳар аҳолиси ёдгорлик ўрнатилишига ортиқча қаршилик кўрсатмайдилар, бунга ҳоллари ҳам йўқ эди. Умидлари – бир кун авлодларимиз ўз ерларига эга бўлганларида тарихий адолатни жойига қўядилар ва камолончилар, ўша давр шаҳар ҳимоячилари номини абадийлаштирадилар, бундай бўлмаган тақдирда ҳам, бу ёдгорлик ўз-ўзидан, қор-ёмғир сувлари билан ер юзидан йўқ бўлиб кетади.\nАвлодлари эса…майли, ўша машъум кунлардан кейин яна 150 йил мустамлака бўлиб яшадилар, аммо кейин истиқлолга эришдиларку?! Нега бу мустақиллик уларнинг фикрлашида юз бермаяпти? Шаҳар истилосидан энг кўп зарар кўрган ерлик аҳолининг ярасини янгилаш учун яна қайтадан таъмир этдилар. Хўп, буни дунёвий, сиёсий, маданий ва яна аллақандай сабабларга кўра амалга оширилгани уқтирилмоқда, лекин «миллий тикланишдан миллий юксалиш»га ҳаракат қилаётган партияларимиз нега бонг урмаяпти? Мустақилликдан кейин ўша даврлар ҳақида монография, асарлар ёзатганида йиғлаган тарихчиларимиз қани?\nПартия ҳақида алоҳида. Ҳиссиётларни бир четга суриб фикр қилганда ҳам, замонавий дунё сиёсатидаги миллий партиялар ҳаракатидан келиб чиқиб ҳам «миллий»нинг истилочиларга бўлган муносабатини тушуниш қийин. «Бир кун тушунармиз» – ўша «бир кун», Худо сақласин, яна кимнингдир мустамлакаси ҳисобланган кунимиз бўлмасин.\nДунё тарихида уруш қилган армияларнинг байналмилал мозорлари бор. Бунда бир-бирига уруш очган давлатлардан ҳалок бўлганлар бир мозорга қўйилади ва буни одамлар табиий қабул қилишади. Лекин қўққисдан ҳужум қилиб, қирон келтирган босқинчилар учун ҳеч қаерда ёдгорлик ўрнатилмайди, истилочилар томонидан ўрнатилган ёдгорликлар секин-аста «маҳаллийлаштирилади» ёки ўзи йўқ бўлиб кетади.\nБуни бошқа осори-атиқалар билан солиштирилмайди. Бизда ҳам руслар томонидан ёки совет даврида қурилган объектлар мустамлакачилик белгиси сифатида бузиб ташланаётгани йўқ, фойдаланиляпти, таъмирланяпти ва ҳ.з. Лекин истилочилар учун ёдгорлик – бу бошқа масала, «…жуда кўп одам қурбон бўлди. Черняевнинг буйруғи билан уйлар ёндирилди, эгалари отиб ташланди, милтиқ найзаси билан санчиб ўлдирилди, бирорта ҳам ёшу қарига шафқат қилинмади» – мана шу тарихий фактларни билиб туриб ҳам…\nҚудратимиз ошиб, босар-тусаримизни билмай, қўшни давлатларга кўз олайтиришни бошлаганмидик-ки, бир вақтлар шаҳарни қонга ботирган истилочилар ёдгорлигидан ибрат олиб, ўзимизни босиб олишга ҳаракат қиладиган…\nБўлар иш бўлди, объект таъмирланди, энди нима қиламиз? Бузиб ташлаш яна ўша «дунёвий, сиёсий, маданий ва яна аллақандай сабаблар»га кўра мумкин бўлмаган замонда энг камида маълумот тахтачасига «Бу ерда Тошкентга бостириб келган аскарлар ётибди» деган ёзув киритиш керакдир? Балки, ўша объект ёнида «Тошкент ҳимоячилари»га бағишланган мажмуа бунёд этилар? Билмадик… Хулоса қилиш қийин бўлган замонда яшаяпмиз…\nОпубликовано 28.04.2020 28.04.2020 Рубрики Тошкент тарихиДобавить комментарий к записи «Буларнинг неваралари бизни роса сўкади-да»\nРосаям бағрикенг халқмиз. Тўғри қарорни қабул қилишда уни нотўғри талқин қилаётганларни ўйлаб, уларни хафа қилиб қўймасмиканмиз, деб куюниб юрамиз. Улар тўғри қарордан ўзларининг нотўғри мақсадлари йўлида фойдаланишаётганини кўриб турсак ҳам тушунтираверамиз, тушунтираверамиз, яна уларнинг тилига ўтиб…\nМенимча улар тушунишмаяпти, ахир қандай қилиб 150 йилдан бери қуллик қилиб келаётган халқ бирдан ўзлигига қайтмоқчи, тилини эслаб қолибдими?\nОдамга ўхшаб тушунтиряпсан, бу фақат давлат органлари ходимлари учун, уларнинг аксари шундоқ ҳам ўзбек, фақат ўзини озгина унутган, шунга «калтагина хивчин» билан «ақлини киритиб қўямиз», сизлар хавотир олманг, истасангиз «старорусский»да гаплашинг… – фойдаси йўқ. «Ойижон, анави мени санаб қўйди» (мультфильмдан), «Мен зўр блогер эдимку, ҳамма мени эшитардику», деб йиғлаб юришибди.\nЭнг қизиғи ижтимоий тармоқлардаги бутун «давлаттилизабон»лар (миллатчи бўлиб қолишдан қўрқиб шундай ёзворишга келиб қоляпмиз) уларнинг тилида тинмай тушунтириш, уларнинг наздида эса овунтириш ишларини олиб боришмоқда.\nТўлдирилди: Дарвоқе, сурбетлик шу даражадаки, ерлик халқнинг озгина ҳам риоясини қилиш, уларнинг ҳамиятига тегмаслик учун «ҳийла ишлатиш»га ҳам ҳаракат қилишмаяпти, яъни тўғридан-тўғри «давлат органларида Пушкиннинг тилида иш юритилишига қарши бўлмайсанлар!» деган масалани олиб чиқишяпти. Масала муҳокама қилишга арзийди, қайси тарафдан, жарималар одамларнинг жонига теккан, шунга бошқа рағбатлантириш йўлларини ўйлайлик, яна бир нарсалар деса бўлади\nОпубликовано 27.04.2020 27.04.2020 Рубрики Тошкент тарихиДобавить комментарий к записи\nКолима (Колыма) – қўрқувларимиз ватани. Юрий Дудь фильми\nФильмни ўзбек тилида кўриш ва телефонга юклаб олишни истаганлар учун (2 соату 17 дақиқа, 460 MB)\nОпубликовано 03.11.2019 03.11.2019 Рубрики Тошкент тарихиДобавить комментарий к записи Колима (Колыма) – қўрқувларимиз ватани. Юрий Дудь фильми\n«Сизлар машҳур эмассиз, шунинг учун сабр қилинг»\nЭрталабдан ижтимоий тармоқни айланиб чиқиб, одамни ўйлантириб қўядиган бир манзара эътиборимни тортди. Troll uz партиялар ҳақида «Партияларга саволларим бор» деган мавзуда пост қўйибди, кеча, чамаси 10 соатлар олдин. Ачиндим, эҳ, барибир ўқишмайди, рўйхатдан ўтган ОАВдаги мақолалар беэътибор қолади-ю, Troll uz’га муносабат билдиришармиди. Э, йўқ! Адашибман, муносабат 11-соатдан кечикмай дунё юзини кўрди, «Миллий тикланиш» партиясидан жавоб бўлди, бу жуда ҳам қувонарли ҳол, фақат «одам танлаш» бўлмаганида.\nЎтган ҳафта давомида Azon.uz сайти орқали партияларга у ёки бу томондан албатта боғлиқ бўлган иккита мақола чиқди. Иккинчисида аниқ савол билан мурожаат қилинди, тўғри, бу мақола айнан бир партияга қаратилмаган эди, шундай бўлса ҳам Олий Мажлисда депутатлик фракциясига эга партия муносабат билдиришига арзийдиган ҳолат деб ҳисоблардик, лекин партиялар бундай ҳисоблашмади. Сабаби номаълум, балки кўпчилик ўқимайдиган ресурснинг фикри муҳим эмасдир. Аммо масала муҳим эди. Кўпчиликни қийнаб келаётган, 2 йилдан бери ваъда берилаётган, унинг жорий ҳолатидаги талқини жуда кўп тушунмовчиликларга, айрим ҳолларда маъмурий ишлар очилишигача олиб бораётган қонуннинг янги таҳрири юртимиз мусулмонлари томонидан орзиқиб кутилаётган ҳужжат эди.\nОпубликовано 28.09.2019 28.09.2019 Рубрики Тошкент тарихиДобавить комментарий к записи «Сизлар машҳур эмассиз, шунинг учун сабр қилинг»\nОпубликовано 25.09.2019 25.09.2019 Рубрики Тошкент тарихиДобавить комментарий к записи Сайловларимиз – ўйларимиз. «Миллий тикланиш»


Олма дарахтининг «Қора Рак» ёки «Қора Чириш» касаллиги | AGRO-OLAM.UZ\nБош саҳифа Боғбончилик Олма дарахтининг «Қора Рак» ёки «Қора Чириш» касаллиги\nОлма дарахтининг «Қора Рак» ёки «Қора Чириш» касаллиги\nҚора Рак касаллиги одатда (Botryosphaeria obtusa) замбуруғи таъсирида юзага келувчи ва олма дарахтларида кўп учровчи муҳим касаллик ҳисобланади. Бу касаллик нафақат олма, балки нок каби бошқа мевали дарахтларда ҳам учрайди. Бу касаллик аксарият олма навларида учрасада, Нозерн Спай (Northern Spy), Кортланд (Cortland), Гала (Gala), Ханикрисп (Honeycrisp), Макинтош (McIntosh) ва Эмпайер (Empire) каби навларда мойиллик янада кўпроқ. Ушбу касаллик намлик юқори бўлган ҳудудларда ёки мавсумларда кўп учрайди.\nУшбу касаллик дарахтнинг турли жойларида намоён бўлиб қуйидагича зарарларни юзага келтиради:\n* Қора рак (дарахт танаси ва шохларида)\n* Мева чириши\n* Барглардаги доғлар\nКасаллик натижасида ҳосилдорлик тушиб кетади ва дарахт саломатлиги ҳавф остида қолади.\nАломатлари ёки белгилари\nКасаллик баргларда гул тўкилиши билан 1-3 ҳафта оралиғида намоён бўлишни бошлайди. Барглар юзасида сиёҳранг доғлар пайдо бўлади ва вақт ўтиши билан доғлар катталаши улар маркази очаради. Баргларнинг зарарланиши учун энг қулай шароит бу 26.6°C ҳароратда баргларнинг 4.5 ёки ундан ортиқ вақт дамида нам бўлиб туришидир. Шу сабабдан Дарахтларга тўғри шакл бериш ва шохлари орасида ҳаво айланишини максималлаштириш муҳим рол ўйнайди. Кучли зарарланиш оқибатида барглар муддатидан ортиқ тўклилишни бошлайди, ва бундай ҳолат бир неча йил давомида қайтарилиши дарахтларнинг саломатлигига салбий таъсир ўтказади.\nШохлар ва дарахт танасида касаллик нотўғри кесиш, ёки намлик юқори (ёмғирли) бўлган вақтда дарахт кесиш, дўл каби ташқи таъсирлар оқибатида юзага келган яралар орқали тарқалади. Баҳорда ривожланган Бактерил Куйиш таъсирида юзага келган яраларда (Бактериал куйиш ҳарорат 35 даражадан ошганда ривожланишдан тўҳтайди) мавсум давомида тарқалишни бошлайди. Касаллик шох ва танада қизғиш ёки бинафшаранг доғлар кўринишида намоён бўлади ва шох ёки танани бутунлай қопламайди, аксинча тана бўйлаб (50см гача) чўзилиб ҳаракатланади. Касалланган шох ва тана чора кўрилмаса нобуд бўлади. Вақт ўтиши билан касаллик шохларни нимжон ҳолга келтиради, пўстлоқлар ва тана ёрилади ҳамда қора доғлар пайдо бўлиши мумкин.\nАҳамият беринг. Қора рак (Қора чириш) касаллиги зарари биз олдин суҳбатлашган яна бир бошқа «Қуруқ ажралган (қоғоссимон) пўстлоқ» – замбуруғ касаллиги зарига ўҳшаб кетади. Шу сабабдан ёдингизда тутинг, бир муаммонинг бир нечта сабаби ва ечими бўлиши мумкин!\nМевада касаллик дастлаб қизғиш ва вақт ўтиши билан сиёҳранг доғлар кўринишида намоён бўлади. Мева катталашиши ва пишишига яқин доғлар яра кўринишига келиб катталашади. Меваларда касаллик мавсум оҳирида авж олади ва кузатилади. Касаллик мевалар совуқхонага киргандан кейин ҳам намоён бўлиши мумкин.\n1. Касаллик боғларда барча агротехник тадбирларни тўғри ва вақтида олиб бориш орқали самарали назоратга олиниши мумкин. Ушбу касалликка бутунлай чидамли нав йўқ, лекин мойиллик турли навларда турлича. Шунинг учун ҳудудингизга мос келувчи навларни тўғри танлаш ҳам яхши самара беради.\n2. Дарахтларни ўз вақтида кесиб уларга тўғри шакл берилиши шарт. Зарарланган шохлар ўз вақтида кесиб ташлаб ёқилиши шарт. Чунки касаллик споралари зарарланган тана тўқималарида жон сақлайди ва ривожланиб боради. Шохлар орасида ҳаво айланишини максималлаштириш тавсия қилинади.\n3. Боғлар юзасига ўз вақтида куз ва баҳорда плуглаш ёки чопиш ёки культиваторлар ёрдамида ишлов бериш орқали зарарланган барглар, тўкилган мевалар ва шохларни тупроқ билан кўмиб ташланади ва вақти ўтиши билан улар тупроқ остида чирийди.\n4. Кузда дарахтда осилиб қолиб кетган мумёланиб қолган мевалар дарахтдан ва боғ юзасига тўкилган зарарланган ва мўмиёланган меваларни териб олиб чиқиб ташлаш тавсия қилинади.\n5. Меваларни совуқхонага киритишдан олдин совуқхоналарни тўғри дизинфекция қилиш ва мева териш вақтида касалланган меваларни соғлом меваларга қўшиб термаслкик, терилган меваларни ерга йиғиб кейин совуқхонага олиб кирмаслик ва ҳоказолар.\n6. Касалликни асосан механик усуллар ёрдамида назоратга олиш мумкин. Кимёвий усуллар касаллик юзага келиб бўлгандан сўнг фойда бермайди. Лекин касалликка қарши назоратни кучайтириш учун куз ва баҳорда замбуруғ касалликларга қарши мис купароси ва фунгицидлар ўз вақтида қўлланиши самарали натижалар беради.


Намозни тўкис адо этадиган, закотни берадиган ва охиратга ишонч-ла иймон келтирадиганларга.\nАна ўшалар, Роббиларидан бўлган ҳидоятдадирлар. Ана ўшалар, ўзлари нажот топгувчилардир.\nОдамлар орасида илмсиз равишда Аллоҳнинг йўлидан адаштириш учун ва у(йўл)ни истеҳзо қилиш учун беҳуда сўзни сотиб оладиган кимсалар ҳам бор. Ана ўшаларга ўзларига хорловчи азоб бордир. (Улар ҳикмат тўла Қуръони Каримни, Аллоҳнинг пурҳикмат сўзларини қабул қилмасдан, уларга бадалсиз тақдим этилаётган икки дунё саодатига элтувчи илоҳий дастурга бўйинсунмасдан, қандайдир беҳуда сўзларни кўтариб юрадилар. Ҳа, ўша беҳуда сўзлар эгаси бўлиш учун молу мулкни, ҳаётни, зеҳн-заковатни, бутун имкониятларни сарфлайдилар.)\nҚачон унга Бизнинг оятларимиз тиловат қилинса, худди уларни эшитмагандек, худди қулоғида оғирлик бордек мутакаббирлик билан ортга қараб кетадир. Бас, унга аламли азобнинг башоратини бер.\nУлар унда абадий қолурлар. Аллоҳнинг ваъдаси ҳақдир. Ва У азиз ва ҳакимдир.\nУ, сиз кўриб турганингиздек, осмонларни устунсиз яратган, сизларни тебратмаслиги учун ер юзига оғир тоғларни ташлаган ва (ер)да ҳар турли жониворларни таратиб қўйган зотдир. Ва осмондан сув тушириб, у билан ун(ер юзи)да турли гўзал ва фойдали жуфтларни ўстириб қўйдик. (Оятда «ўсимликларни ўстириб қўйдик», дейилмасдан, «карамли (гўзал ва фойдали) жуфтларни ўстириб қўйдик», деб айтилмоқда. Бу ерда, аввало, ўсимликлардаги гўзаллик ва фойдага ишора қилиняпти, қолаверса, улар жуфт бўлиши ҳам билдириб қўйиляпти. Аллоҳнинг китобида ўн беш аср илгари зикр этилган бу ҳақиқатга илм яқиндагина етди. Ҳар бир ўсимликда эркак ва урғочи хўжайралар бўлиб, улар бир-бири билан чатишгандагина мева ҳосил бўлиши энди тушуниб етилди. Ўсимликларни бундай қилиб яратишга фақат Аллоҳ қодирдир.)\nБу Аллоҳнинг яратганидир. Қани менга кўрсатинг-чи, Ундан бошқалар нимани яратдилар. Йўқ! Золимлар очиқ-ойдин адашувдадирлар.\nБатаҳқиқ, Биз Луқмонга: «Аллоҳга шукр қил. Ким шукр қилса, ўзи учун қиладир. Ким ношукрлик қилса, бас, албатта, Аллоҳ беҳожат ва мақталган зотдир», деб ҳикматни бердик. («Ҳикмат», аслида, ҳар бир нарсани яхшилаб ўз жойига қўйиш, деган маънони беради. Шу боисдан ҳам ҳар бир гапни тўғри сўзлаш ва ҳар бир ишни тўғри бажаришга «ҳикмат» дейилади. Аллоҳ таоло ҳазрати Луқмонга ана шундай неъматни ато қилганини ушбу оятда билдирмоқда. У кишининг исмларига »ҳаким« лақаби қўшилиб зикр қилиши сабаби ҳам шундан. Баъзи кишилар бу ҳикмат соҳиби бўлган зотни Пайғамбар деб ҳам айтишган. Аммо аксар уламоларимиз, жумладан, кўпгина тафсирчиларимиз, Ҳазрати Луқмон Пайғамбар эмас, ҳаким бўлган, дейдилар. Чунки Пайғамбарларнинг зикри келган Қуръон оятларида бу кишининг исмлари келмаган. Шунингдек, у кишининг Пайғамбар бўлганлари ҳақида Пайғамбаримиз Муҳаммад (с. а. в.) ҳам ҳеч бир хабар бермаганлар.)\nБиз инсонга ота-онаси ҳақида тавсия қилдик: онаси уни заифлик устига заифлик билан кўтарди; уни сутдан ажратиш икки йил ичидадир: «Менга ва ота-онага шукр қилгин. Ва қайтиш фақат Менгадир».\n«Эй ўғилчам, албатта, у(амал) агар ачитқининг бир дона уруғича бўлсаю у бир қоя тош ичида ёки осмонларда ёхуд ерда бўлса ҳам, Аллоҳ уни келтирур. Албатта, Аллоҳ ўта лутфли ва ўта хабардор зотдир.\nЮришингда мўътадил бўл ва овозингни пасайтир. Чунки овозларнинг энг ёмони эшакнинг овозидир». (Яъни, юришинг ўртача ва мақсадли бўлсин. Бекорчи сохта ҳаракатлар билан куч-қувватни исроф қилиб, кибру ҳаво билан ҳам юрма, жуда лапашанг бўлиб, судралма ҳам эшак бекордан-бекорга бор овози билан ҳанграб туради. Ҳеч бир сабабсиз баланд кўтарилган овознинг эшакникига ўхшатилишининг ўзи етарли. Оятда бу овоз энг ёмон эканлиги ҳам таъкидланмоқда.)\nАллоҳ сизларга осмонлардаги нарсаларни ва ердаги нарсаларни беминнат хизматкор қилиб қўйганини ва сизга зоҳирий ва ботиний неъматларни мукаммал қилиб берганини билмадингизми?! Одамлардан илмсиз, ҳидоятсиз ва ёритувчи китобсиз Аллоҳ ҳақида тортишадиганлари ҳам бор. (Баъзи одамлар ўзларида ҳақиқатни исбот қилувчи илм бўлмаса ҳам, Аллоҳ ҳақида тортишаверадилар. Тўғри йўлга бошловчи ҳидоятчилари бўлмаса ҳам, Аллоҳ хусусида баҳслашаверадилар. Турли бўлмағур фикрларни айтадилар. Унга куфр келтирадилар. Унга ширк келтирадилар.)\nҚачон уларга: «Аллоҳ нозил қилган нарсага эргашинглар», дейилса: «Йўқ! Биз оталаримизни ниманинг устида топсак, ўшанга эргашамиз», дерлар. Агар шайтон уларни дўзах азобига чақираётган бўлса ҳам-а?!\nКим гўзал амалларни қилгувчи бўлган ҳолида Аллоҳга юз тутса, батаҳқиқ, у ишончли арқонни маҳкам тутибди. Ишларнинг оқибати фақат Аллоҳга қайтур. (Биз «ишончли арқон» деб таржима қилган маъно оятда «ал-урватул вусқо» деб келган. «Вусқо» ишончли дегани, «ал-урвату» деб эса, тоққа осилиб чиқиладиган арқонга айтилади. Демак, бу дунёда олий мақсадга эришиш баланд тоғ чўққисига чиқиш деб олинса, Ислом динини тутиш ўша чўққига чиқиш учун узилмайдиган, ишончли арқонни маҳкам тутишга ўхшар экан. Чўққига чиқмоқчи бўлган одам, энди арқондан кўнгли тўқ бўлаверсин. Бу ёғи ўзига боғлиқ, ҳаракат қилса, чўққига албатта чиқади. Шунинг учун аввал-бошдан унга иймон келтириб, у нозил қилган Қуръонга эргашавериш керак.)\nАгар улардан: «Осмонлару ерни ким яратган?» деб сўрасанг, албатта, — «Аллоҳ», дерлар. Сен: «Аллоҳга ҳамд бўлсин», деб айт. Йўқ! Кўплари билмаслар.\nАгар ер юзидаги дарахтнинг барчаси қаламлар бўлиб, денгиз–уни ортида етти денгиз мадад бериб туриб (сиёҳ) бўлса ҳам, Аллоҳнинг калималари битмас. Албатта, Аллоҳ азиз ва ҳакимдир.\nСизларни яратиш ҳам, қайта тирилтириш ҳам фақат бир жон (яратиш ва қайта тирилтириш) кабидир. Албатта, Аллоҳ ўта эшитгувчи ва ўта кўргувчидир.\nҚачон уларни тоғ каби тўлқин ўраб қолса, Аллоҳнинг динига ихлос этароқ, дуо қилурлар. Нажот бериб, уларни қуруқликка чиқарса, баъзилари тежамкор бўлур. Бизнинг оятларимизни фақат ўта хоин ва ўта кофирларгина инкор этурлар. (Ўлим кўзига кўринган чоғда, минган кемаси қаттиқ довулга учраб, денгизда хасдек у ён-бу ён отилаётган бир пайтда ҳамма нарсани унутиб, ёлғиз Аллоҳнинг Ўзига ёлбориб илтижо қилишга тушади. Аллоҳдан бошқа нарса ёдига келмайди. Аллоҳга, Унинг динига ихлос қилиб қолади. Эсон-омон қутулиб олса, доимо Аллоҳга шукр этиб, ибодат қилиб юришга ваъдалар беради. Улар тўлқинга учраган пайтларида, бундан буён Аллоҳга иймон-эътиқодда бўлиб, ибодат қилиб юраман, деб ваъдалар берган эдилар, ўша ваъдаларига хиёнат қиладилар. Аллоҳнинг неъмати ила ўлимдан топган нажотларига ношукрлик қиладилар. Кемага минган ва довулда қолган пайтда кўрган оят-белгиларини инкор этадилар.)\nЭй одамлар! Роббингизга тақво қилинг ва ота боласига фойда бера олмайдиган, бола отасига бирор нарсада фойда бергувчи бўлмайдиган кундан қўрқинг. Албатта, Аллоҳнинг ваъдаси ҳақдир. Бас, ҳаёти дунё сизни ғурурга кетказмасин. Ўта ғурурга кетказгувчи сизни Аллоҳ ила ғурурга кетказмасин. (Бу кун қиёмат кунидир. У кунда инсонлар орасидаги боғланишлар, алоқалар кесилади. Ҳар ким ўзи учун жавоб беради. Бировнинг бировга фойдаси тегмайди. Ҳатто, ота болага, бола отага фойда бера олмай қолади. У кунда бирдан-бир фойда берадиган нарса иймон ва яхши амал бўлади. Ана ўшандай кундан қўрқиш барча одамларнинг одамийлик бурчидир. Қиёмат кунидан қўрққан одамгина барча ёмонликлардан қайтади. Аксинча, қиёмат кунидан қўрқмайдиган одам ҳеч қандай ёмонликдан қайтмайди.)\nАлбатта, соат (қиёмат) илми ёлғиз Аллоҳнинг ҳузуридадир. Ёмғирни У ёғдирур. Бачадонлардаги нарсани ҳам У билур. Ҳеч бир жон эртага нима касб қилишини билмас. Ҳеч бир жон қайси ерда ўлишини ҳам билмас. Албатта, Аллоҳ ўта билгувчи ва ўта хабардордир. (Оятда Аллоҳ таолонинг илми шомилу комил ҳамда мутлақ экани, унинг илми қаршисида бошқа илмлар ҳеч нарсага арзимаслиги баён қилинмоқда.)


Иймон нурига қаршиларга: Президент ва халқ орасида жар қазиманг! | ДУНЁ ЎЗБЕКЛАРИ | Mobile Version\nИймон нурига қаршиларга: Президент ва халқ орасида жар қазиманг!\n01/14/2019 Alibegi Муҳокама учун мавзу\nNurimon Hasan va barcha iymon nuriga qarshilarga\nКоммунизм даврида оммадан ажралиб қолмаслик учун ҳамма қора турсук кийгандаям руслар хочни, яҳудийлар Довуд юлдузини бўйнига тақиб юра олганлар, оз сонли муслималар ҳижобини тарк қилмаган гарчи анча заҳмат чекишган бўлсаларда.\nДаҳрийлик зеҳниятида дин афъюндир деган ғоя битилгани хеч кимга сир эмас. Коммунизм нафақат ислом балки барча динларни йўқ қилишга уринди. Масжидлар, черковлар, синагогалар вайрон бўлди.\nДиний мансублик, шахс шаклланишига етаклагани учун манъ қилинди. Чунки коммунизм масса-оломон псиҳолгоясини шакллантиришга ҳаракат қилди. Чунки халқни утопияга эргаштира билиш учун шахслар керак эмас эди. Миллат етакчилари , зиёлилар қурбон қилиндилар оломонни “захарламасликлари” учун.\nБитта бизнинг миллат эмас балки барча милатларда бу ҳунрезликлар булди.\nҚодирий отилди, Чўлпон қора тунда “кундуздек” ёқ болди кетти, Шукрулло сургунда.\nШахслар бўлмагандан кейин оломонга Нобел қаёқда дейсиз Нуримон. Нахот халқ зеҳниятидан масжидларнни чиқариш эвазига Нобель олиш керак бўлса. Яхшиям Бухорий, Замахшарий, Ибн Сино даврларида Нобель мукофоти бўлмаса у зотлардек шахслар етишиб чиқмасди, улуғ аждодларимизни барчаси масжидларда тарбият топганлар!\nШахслар эркинликда пайдо болади. Аквариумда фақат омма ўсади халос.\nБизнинг диёримиз ҳамиша динлараро бағрикенглик, миллатлараро тотувлик тимсоли бўлиб келган. Саноқли провокациялар бундан мустасно албатта. Ҳамма хоҳлаган динига этиқод қилиб келган. Диёримизда асосан мусулмонлар, кейин насронйлар, яҳудийлар ва ҳаминқадар бошқа динлар вакиллари ҳеч бир муаммосиз яшайдилар.\nБу ҳолат Ўзбекистон республикаси конституциясида ҳам белгилаб қўйилган “ҳар бир шахс эътиқод эркинлигига эгадир”.\nНимага христиан инсон салибини бўйнига осин юра олмасин, нега яҳудий динига эргашган инсон юлдузини тақа олмасин, нега муслималар ҳижобни кийишни истасалар кия олмасинлар.\nИстасалар тақсинлар, кийсинлар, истмасалар ихтиёрлари ўзларида.\nДемократияни асоси ҳам шу.\n130 хил милат вакиллари ўз динларига амал қилишлари учун конституция кафолат бўлиб турибди, Узбекистон халқининг бағрикенгликлиги буни хурмат билан қабул қилиб турибди.\nСиз нимани эҳтиром қиласиз Нуримон, нега ўша сарқит даҳрийлик ғоясини илгари сурасиз? Диниий қўмитами ишлаганингиз ё илмий атеизм қўмитасими бу?\nБўлар энди ўзбек мусулмонларини ўз диёрларида ҳорлаш. Басмач, қулақ дедингиз чиқиб кетишди, столбани ҳам қамаганда диндорларни қийратдингиз. (Фақат сиз емас барчангизни назарда тутдим) Дуолари осмонга етганми дейман халқига меҳрибон рахбар келди.\nСиз дам олиш кунларида соқолингиз ўсганда радикаллашиб кетасизми ё соқолни ақлга таъсири бўлмасмикин? Чингиз Айтматовнинг “Асрга татигулик кун” ида бошига туя териси боғланиб сочи ичкарига қараб осиб кетишлик билан манқуртга айланган инсонлар хақида гап кетади. Соч толаси ташқарига ўсишлигида ҳавф борлиги ҳақида хеч нарса дейилмаган.\nМанқурт аслида монголча “мангуракҳ” дан олинган ма´носи нодон.\nПрезидент яқинда аёлларни жамиятдаги мавқеини ошириш ҳақида бир қатор қарорлар чиқарди. Дархақиқат ҳар бир буюк шахс ортида бир буюк аёл туради дейиладику.\nБир ўзбек қизи рўмол ўрашни танласа лекин сиз унга ман қилсангиз, нима кийишини белгилаб берсангиз қандай қилиб у етук фарзанд тарбия қила билади. Агар битта ўзини эгнидаги кийимига эгалик қила олмаса. Рўмол ё таълим деб танланганда рўмолини танласачи? Чегаралаб қўйишликка хаққингиз борми? Ўқишга мажбурсан десангиз, бош олиб кетсинми? Босмач, халқ душмани деб хайдашди, сиз нима деб хайдаябсиз? Атама топмадингизми хали бери?\nБухорий ҳазратларини қабрлари ёнида бунёд қилинган Ҳадис мактабини олдида Президент билан кўришябсизда, эртасига рўмолни ман қиламиз деяпсиз?\nБиз деганда нимани назарда тутяпсиз?\nПрезидент агар хоҳлаганида олдинги тузумни давом эттирарди қўярди, ҳадис мактаби ғоясини бермасди, Қурон мусобақалари қилайлик демасди, БМТ минбарида муқаддас динимиз хақида фикр юритмасди.\nХалққа нима мужда йўллаябсиз?\nПолиттеҳнологияларни қуллаяпсизми Нуримонбек?\nПрезидент ва халқ орасида ғов қазиш эски услубини қўллаяпсизларми?\nХурмат ила Алибеги.


Рензо Поми Қозоғистон сиёсати ҳақида - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nРензо Поми Қозоғистон сиёсати ҳақида\nҚозоғистоннинг тинчлик ўрнатишдаги фаолияти ва кўплаб кескин глобал муаммоларни ҳал этишда тутган фаол мавқеини халқаро ноҳукумат ташкилотлар раҳбарлари юқори баҳолайди. БМТнинг Хавфсизлик бўйича нодавлат ташкилотлари ишчи гуруҳи Қозоғистоннинг жаҳон тинчлик ва хавфсизликни қўллаб-қувватловчи асосий ташкилотидаги фаолияти якунларини сарҳисоб қилди. Ишчи гуруҳ таркибида 37 жамоат ташкилоти вакиллари бор. Ушбу нуфузли гуруҳ раиси, БМТ қошидаги “Amnesty International” офиси раҳбарининг таъкидлашича, Қозоғистон ўзини ташкилот Хавфсизлик кенгашидаги аъзолик даврида масъулиятли, фаол тинчлик ва тараққиёт тарафдори сифатида кўрсатди. Олдинга қўйилган мақсадларга эришиш учун бор куч-қувватини сафарбар этди.\nРЕНЗО ПОМИ, БМТ ХАВФСИЗЛИК БЎЙИЧА НОДАВЛАТ ТАШКИЛОТЛАРИ ИШЧИ ГУРУҲИ РАИСИ:\n- Қозоғистоннинг БМТ Хавфсизлик кенгашидаги аъзолик муддати тугаши мамлакатингизнинг ушбу ташкилотдаги фаолияти тугаганини билдирмайди. Қозоғистон бу вазифада жуда фаол, ҳатто БМТ Хавфсизлик кенгаши муваққат аъзосидан кутилган даражадан анча фаолроқ бўлди, деб ҳисоблайман. Турли минтақавий зиддиятларни ҳал этишга кўмаклашди. Одатда, Хавфсизлик кенгашида фаол бўлган мамлакатлар уни тарк этгач ҳам ўзлари ишлаган муаммолар юзасидан фаолликни давом эттиради. Шунинг учун ҳам Қозоғистоннинг зиддиятларни ҳал этишда муҳим ижрочи бўлиб қолиши кутилмоқда.\nАмерикалик профессор Леонид Гольдин ҳам халқаро ҳамжамият томонидан тан олинган Қозоғистоннинг тинчлик ўрнатишдаги фаолияти хусусида сўз юритди. У Суриядаги зиддиятни ҳал этишга қаратилган Астана жараёни ва Қозоғистон пойтахтидаги музокара майдончаларида олиб борилган бошқа учрашувларни кузатиб боряпти. Тан олишича, мамлакатимиз баҳсли мақсадларни ҳал этиш намунаси бўла олади.\nЛЕОНИД ГОЛЬДИН, ПРОФЕССОР, ЖУРНАЛИСТ /АҚШ/:\n- Қозоғистоннинг тинчлик ўрнатишдаги ўрни беқиёс. Бу заминда араблар ва яҳудийларнинг мулоқоти менда катта таассурот қолдирди. Мен уларнинг Исроил ёки Фаластинда шундай суҳбатлаша олишларини тасаввур қилолмайман. Жаҳон ўз мустақиллигини фақат атом қуроли ёрдамидагина ҳимоя қила олишга ишонган давлатлар ҳақида гап кетганида Қозоғистоннинг зиддиятларнинг олдини олишдаги тутган ўрнини билади. Одамларни шунчаки гап билан тарбиялаш амримаҳол. Аммо уларга Қозоғистонга боришни таклиф қилиш мумкин. У ердан сиз мутлақо бошқача бўлиб қайтасиз.\nAmnesty InternationalБМТҚозоғистонРензо Поми


Паспортни пропискадан қатъи назар исталган ҳудуддан олиш тартиби жорий этилиши мумкин! - 18 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Октябрь » 18 » Паспортни пропискадан қатъи назар исталган ҳудуддан олиш тартиби жорий этилиши мумкин!\nПаспортни пропискадан қатъи назар исталган ҳудуддан олиш тартиби жорий этилиши мумкин!\nСавол: кеча Марказий банк қарори билан фуқаролар доимий пропискасидан қатъи назар исталган ҳудуддан кредит олиши мумкин бўлди. Худди шу каби фуқароларга паспорт ёки ҳайдовчилик гувоҳномасини ҳам исталган ҳудуддан олиш имкониятини яратиш мумкинми? Шунда айтайлик Тошкент шаҳрида яшайдиган фуқаро вилоятга боришга мажбур бўлмасди.\nИИВ Миграция ва фуқароликни расмийлаштириш Бош бошқармаси бошлиғининг биринчи ўринбосари Нодир Зиёев:\n"Бу масала жуда ўринли ва бизнинг кун тартибимизда бор. Ҳозирда ушбу тизимни жорий этиш бўйича тегишли ишларни амалга оширяпмиз. Тез орада паспортни нафақат доимий прописка қилинган ҳудудидан, балки вақтинча рўйхатдан ўтган ҳудудидан ҳам олиш имкониятини яратиш бўйича таклифлар киритилади”


Ўзбекистондаги ҳар бир хонадон бир йилда 400 кВт/соат, республика бўйича эса 2,8 млрд кВт/соат электр энергияни тежаш мумкин. Энергетика вазирлиги аҳолини тежамкорликка чақирувчи видеоролик эълон қилди.\nСтатистик маълумотларга кўра, дунёда энергия истеъмолининг 23 фоизи хусусий турар жой фондига тўғри келса, Ўзбекистонда бу рақам 40 фоизни ташкил этмоқда. Вазирлик Ахборот хизмати раҳбари Сабина Бекмуродованинг маълум қилишича, Европада 1 квадрат метр учун энергия истеъмоли йилига 120-150 кВт/соат бўлса, Ўзбекистонда шу майдон учун кўрсаткич 390 кВт/соатдан ошмоқда. Таъкидланишича, энергиядан самарали фойдаланиш йўлга қўйилмас экан, энергия манбаларини ишлаб чиқариш қанчалик кўпайтирилмасин, ортиб бораётган талабни таъминлаш мушкул вазифа бўлиб қолади.\nМисол учун, бугун аҳоли фаровонлиги ошаётганлиги сабабли ҳар бир хонадонда камида битта телевизор, кир ювиш машинаси, чангюткич, кондиционер каби маиший техникалар бор. Электрон уй жиҳозларидан фойдаланиб бўлгач, розеткадан узиб қўйилмаслиги ҳам энергия сарфига сабаб бўлади.\nБиргина оддий телефон қувватлагичини олайлик. У электр розеткасига уланган ҳолда куну тун қолса, ўртача бир ойда 1,5 кВт/соат, йилига 18 кВт/соат энергия сарфлайди. Республика миқёсида ўртача 7 миллион хонадоннинг ҳар бирида биттадан қувватлагич розеткада қолса, бир ойлик ва бир йиллик энергия сарфи қанча бўлишини ҳисоблаш унчалик ҳам қийинчилик туғдирмайди.\nМутахассисларнинг электр энергия тежамкорлигини таъминлаш мақсадида ўтказган ўрганишларидан маълум бўлишича, ҳозирда Ўзбекистондаги ҳар бир хонадонда (ўртача 7 миллион хонадон электр таъминотига уланган) бир йилда ўртача битта хонадон 400 кВт/соатгача электр энергиясини тежаш имконияти бор. Бу кўрсаткич республика бўйича ўртача 2,8 миллиард кВт/соатга айланади.\n2,8 млрд кВт/соат тежалган электр энергияси ўртача бир вилоятни бир йил мобайнида узлуксиз электр энергия билан таъминлаш имконини беради.


Ўзбекистон ялпи ички маҳсулотида транспорт секторининг улуши 9 фоиздан ошади\n15:50 / 09.06.2015\nАйни кунларда Ўзбекистон ЯИМнинг 9 фоизидан кўпроқ транспорт секторига йўналтирилган. Бу маълумот транспорт ва логистика бўйича халқаро конференция давомида келтириб ўтилди.\nТранспорт йўлларини кенгайтириш сиёсати халқаро транспорт йўналишларининг кенгайиши ва диверсификациясига олиб келди. Жорий йилнинг биринчи чорагида мамлакатнинг ташқи савдо айланмаси 6.8 млрд долларни ташкил қилди, яъни ўтган йилнинг шу даврига нисбатан 5.5 фоизга ўсиш кузатилди. Шу жумладан, экспорт ҳажми 3.5 млрд долларни ташкил қилиб, 13.9 фоизга ошди; импорт ҳажми 3.3 млрд долларни ташкил қилиб, 2 фоизга ошди. Ташқи савдо айланмасининг ижобий сальдоси 168 млн долларни ташкил қилди.\nРоссия Ўзбекистоннинг асосий савдо ҳамкори бўлиб қолмоқда. Унинг товар айланмасидаги умумий улуши 24.5 фоизни ташкил қилади. Бундан ташқари, Хитой (12 фоиз), Қозоғистон (6.1 фоиз) ва Жанубий Корея (5.2 фоиз) асосий ҳамкорлар сирасига киради.


28 Ноябрь 14:20\nТуркия учун рамзий маънога эга бўлган тадбир Анқарадан 80 км шарқда жойлашган Қириққалъада ўтказилди. Ташкилотчилар бу жойни бекорга танламаган. Бу ерда Туркиянинг 43 ўлкасини боғловчи йўл ўтади ва Байроқтепе платосидан узоқда ҳилпираб турган давлатнинг катта байроғи яққол кўринади.\nФлешмобни Туркистоннинг фахрий фуқароси, Хожа Аҳмад Яссавий номидаги Халқаро қозоқ-турк университети битирувчиси доктор Фатма Сенмез ташкил қилди. Унга маҳаллий давлат ҳокимияти ва ижроия органлари, турк ёшлари, кўнгиллилар ва Қозоғистонни севувчи маҳаллий аҳоли ёрдам берди.\nФ.Сенмез сўнгги 27 йил давомида Қозоғистонни Туркияда танитишга катта ҳисса қўшиб келмоқда. Ўшандан бери у бевосита Қозоғистон билан боғлиқ 530 та турли тадбирларни ташкил этган.\n«530 рақамига тўғри келган ушбу тадбирни Қозоғистон Мустақиллигининг 30 йиллиги муносабати билан ташкил қилдим. Маънавий пойтахтимиз Туркистонда таълим олганимдан фахрланаман. Турк дунёсининг асосчиси бўлган Елбасымизни ўшанда илк бор кўрганман. Бугунги тадбир унга бағишланади. Чунки туркий дунёнинг етакчиси ва оқсоқоли Нурсултон Назарбоев нафақат қозоқ халқи, балки бутун турк дунёси манфаати учун хизмат қилмоқда», - деди у.\n#Халқаро алоқалар #Мустақиллик байрами #Хориж


«ҲАЁТ ЙЎЛИ» номли шахсий кўргазмаси\n17 Июль 2018 Сешанба\n09\tАвгуст 2017\n7–август 2017–йили Қорақалпоғистон Республикаси И.В.Савицкий номидаги Қорақалпоқ давлат санъат музейида Сарсенбай Байбосинов ижодига боғишланган «Ҳаёт йўли» номли шахсий кўргазмаси очилди.\nКўргазмада турли йилларда яратилган 100 дан ортиқ санъат асарлари намойиш этилди.\nСарсенбай Байбосинов – ранг –тасвир устаси, Қорақалпоғистоннинг истеъдодли рассомлардан бири. 1957 й. Хўжайли шаҳрида туғилган1984 йили Нукус шаҳри Ж.Шамуратов номидаги бадиий санъат юртида билим олган. Ўша йиллари у машҳур рассомлар – И.Жақсыбаев, М.Ищанов, Ж.Тулегенов, О.Жолдасова, Ж.Қуттымуратов, А.Шпады, Ж.Изентаев, И.Алибеков ва бошқалари билан танишади. Ҳамда уларнинг кўпчилигидан расм яратиш сирларини, ранг тасвирнинг ўзига хос хусусиятларини ўрганди.\n1983 йилдан бошлаб барча республика, вилоятлар миқёсида ва халқаро кўргазмаларда фаол қатнашиб келмоқда 1989 йили Ўзбекистон Рассомлар уюшмасига аъзо бўлди. 2002 йили фаол ижодий хизматлари учун «Шухрат» медали билан тақдирланди, 2008 йили Ўзбекистон Бадиий Академиясининг «Олтин медали», 2017 йили «Кумуш медали» соҳиби бўлди. «Ардақлаў» 2015 йил бўйича «Йилнинг энг яхши рассоми» номинацияси ғолиби. 2016 йили Қорақалпоғистон Республикаси Халқ рассоми унвонига муяссар бўлди.\nУшбу кўргазмада 100 дан ортиқ санъат асарлари намойиш қилинмоқда, уларда рассомнинг энг эрта даврларидан бошлаб бунунги кунгача бўлган ижодий йўли ўз аксини топган. Рассомнинг асарлари ўзгача ранглар жозибаси, катта жанр хамда хилла–хил тематика жиҳатидан фарқланиб туради. У портрет, пейзаж , натюрморт хамда тематик бадиий асарлар яратди.\nЗамонавий томошабин ўзининг хилма–хил таъби билан ажралиб туради. Баъзи томошабинларга реал усулда яратилган расмлар ёқса, бошқаларига бўлса санъат асарларига маҳлиё бўлиши учун авангардни талаб қилади, учунчилари санъат усулларидан қатъий назар ҳис туйғуларга ва романтикага тўла расмларни ҳуш кўради.\nБугунги кўргазма ана шундай томошабинларнинг хоҳиш истакларини бажо келтиради. С.Байбосинов катта маҳорат билан реал пейзаж, портрет, натюрмортларни яратганидек, абстракт композициялар эгаси ҳамдир. Уларда рассом ўзининг ҳис–тўйғуларини, ғам–ташвишларини, кайфиятини ифодалаш учун ранглар вариациясидан фойдаланиб ўзининг ноёб ҳаёжонли кучини акс эттиради.\nБундан ташқари, янада жонлироқ ифодалаш учун рассом ўз композицияларида ҳар қил табиий материаллардан: тош, қум, суяк, болиқ тангачаларидан, жун, ҳайвон шохларидан фойдаланган. Уларнинг ёрдамида коллаж ва аппликация техникасида бир қанча асарлар яратди. Масалан: «Балиқ таъми», «Балиқ ови», «Буқа» ва бошқалар.\nОхирги янгиланиш: 16.07.2018 | 21:18\nОнлайн ............... 21\nБугунги хостлар .... 262\nБарча хостлар ..... 337941


OzodlikOnline: Бу йил ўқишга қандай кирмоқчисиз?\nЎзбекистон олийгоҳларига кириш имтиҳонлари мустақил кузатувчилар ва оддий халқ томонидан мамлакат ҳаëтининг энг коррупциялашган тизими деб қараладиган олий таълим соҳаси юзига тутилган яна бир ойна бўлади.\n1 август куни Ўзбекистон олий ўқув юртларига кириш имтиҳонлари ўтказилади. Бу имтиҳонлар мустақил кузатувчилар ва оддий халқ томонидан мамлакат ҳаëтининг энг коррупциялашган тизими деб қараладиган олий таълим соҳаси юзига тутилган яна бир ойна бўлади. 29 июл куни Тошкент вақти билан 21:05 да бошланган жонли суҳбатимизда ана шу ойнада акс этадиган манзара ҳақида гаплашдик.\nЖаҳон давлатларидаги коррупция вазиятини мунтазам кузатиб келаëтган Transparency International ташкилоти экспертлари¸ йиллардан бери Ўзбекистонни дунëдаги энг коррупциялашган давлатлар ўнлигига киритиб келмоқда.\nОзодлик мухбирининг “Бу ўта коррупциялашган мамлакатдаги энг коррупциялашган давлат тизими қайси?” дея берган саволига ташкилотнинг Марказий Осиë бўйича тажрибали таҳлилчиси Миклош Маршалл¸ “адлия ва олий таълим” дея жавоб берган эди.\n“Бугун ўзбекистонликлар олдида пора олиш-олмаслик ëхуд пора бериш-бермаслик деган танлов йўқ – уларнинг деярли бари пора бериш ва олишга мажбур. Ўзбекистон каби мамлакатларда давлат ва жамоатчилик маъмурияти асл функциясини бажармай қўйган¸ полиция жамоат тартибини қўриқлаш ўрнига унинг ўзи жамоатчилик учун таҳдид манбаига айланган. Қисқача айтганда¸ Ўзбекистонда давлат тизимлари барбод бўлган. Бундай вазиятда эса¸ одамлар ўз ишларини битириш учун қонун эмас¸ унга муқобил бўлган йўллардан фойдаланишга мажбур қилинмоқда. Ишни битиришнинг энг осон¸ айни пайтда энг нопок йўли эса¸ пора беришдир. Шу боис мен ҳеч иккиланмай¸ давлат¸ жамоат сектори ўз ишини қилмай қўйган жойда порахўрлик гуллаб-яшнайди¸ дея оламан.\nДавлат тизимлари узоқ давр мобайнида ишламаса¸ инқироз бир марталик эмас¸ балки сурункали табиат касб этса¸ бу ўзига хос маънавий муҳит яратмай қолмайди. Бундай муҳитда¸ одамлар пора беришга ҳам¸ пора олишга ҳам ўрганиб қоладилар¸ бу жиноят улар кундалик турмушининг нормал қисмига айланади. Бутун бошли авлодлар¸ ўз ишини битиришнинг порасиз йўли ҳам бўлиши мумкинлигини¸ давлат дегани ўзлари учун хизмат қилиши лозим тизимлар мажмуи эканини мутлақ унутиб қўядилар ва порахўрлик кўникмага айланади. Бу кўникма зеҳниятнинг¸ маданиятнинг бир қисмига айланади.\nКоррупция бу давлат тизимларининг инқирозга юз тутишидан туғиладиган ҳосиладир. Шу боис мен¸ Ўзбекистондаги каби коррупциянинг авж олиши учун айбнинг 90 фоизини тузум зиммасига юклаган бўлардим. Зотан¸ одамлар айнан мамлакатда ўрнатилган тузум кучи билан порахўрликка маҳкум қилинмоқда¸ деган эди Озодлик билан суҳбатда жаноб Маршалл.\nOzodlikOnline: Бу йил ўқишга қандай кирмоқчисиз (киритмоқчисиз)?\nҒарб таҳлилчисининг бу гаплари қанчалик ҳақиқат эканини ўз кундалик турмушида озми-кўпми кўриб яшаëтган ўзбекистонликлар¸ олий ўқув юртларига кириш имтиҳонлари ўтадиган 1 август олдидан¸ уни яна бир бир аниқ-тиниқ синовдан ўтказдилар.\nБу синовга кимнинг қандай ҳозирланишини кейинги ҳафталар давомида Озодликнинг “энг кўп ўқилаëтган” саҳифаси бўлиб қолаëтган “Абитуриент кундалиги”даги ëзувлардан билиб олиш мумкин.\nАна шу кундаликда ëзилганларни яна бир бор синчиклаб ўқиб бўлгач¸ қуйидаги саволлар устида мушоҳада қилиб кўрайлик:\nЎзингиз ëхуд фарзандингиз бу йил ўқишга киришга қандай ҳозирланмоқда?\nБугун Ўзбекистон ëшларининг “Ўқиб¸ ўз кучим билан ўқишга кира оламан!” деган ишончдаги қисми неча фоизни ташкил этади¸ деб ўйлайсиз?\nБолангизни ўқишга киритиш учун кимгадир пора берганмисиз ëхуд ўзингиз пора билан ўқишга кирганмисиз?\nОлий таълим тизимини пора бериш орқали мойлашда давом этар экансиз¸ бунинг нафақат ўзингиз¸ балки миллий тараққиëт учун оқибатлари ҳақида ўйлаб кўрганмисиз?\nОлий таълим тизими коррупциялашиб кетганининг асосий сабаблари нималар?\nСовет таълим тизими ислоҳ қилиниб¸ ўрнига Европа нусхасидаги тизимлар ва мезонларнинг жорий қилингани нима учун Ўзбекистон олий таълим соҳасидаги коррупцияни бартараф эта олмади?\nҚатор постсовет республикалари¸ хусусан¸ Грузия таълим тизимида ўтказилган туб ислоҳотлар бу тизимни коррупциядан мутлақ тозалашга муваффақ бўлди. Ўзбекистонда шундай ислоҳот қилиш имкони борми?\nБу ислоҳотни Сиз қаердан¸ қандай бошлаган бўлардингиз?\n29 июл куни Тошкент вақти билан 21:05 да бошланадиган мулоқотимизда ана шу каби саволларга жавоб излаймиз. OzodSkype ва OzodlikOnline Skype манзиллари орқали Сиз ҳам жонли суҳбат иштирокчисига айланинг.


ФОНД ФОРУМ ЎЗ ФАОЛИЯТИНИ ТЎХТАТДИ! 23.11.2013 09:10\nТошкент, 2013 йил 21 ноябрь - «Ўзбекистон маданияти ва санъати форуми» жамғармаси (Фонд Форум) Тошкент шаҳридаги марказий идорасининг фаолияти тўхтатилиши ҳақида эълон қилди.\nЖамоат ташкилотлари, нодавлат нотижорат ташкилотлар мамлакатимиз ҳаётида ўзига хос янгилик бўлиб, уларнинг саъй-ҳаракати билан фуқаролик жамиятини барпо этишнинг аҳамияти беқиёс. Бироқ бундай ташкилотларнинг тўлақонли фаолияти учун асослар ҳамда ижтимоий кафолатларнинг мукаммал эмаслиги боис улар қатор қийинчиликларга дуч келмоқда.\nФонд Форум самарали фаолият юрита олади, аммо Гулнора Каримова таъкидлаганидек: “Бир нарсага аминмаки, сен ўзингни хавф остига қўйишинг мумкин, аммо сен учун азиз бўлган инсонларни эмас!”\nЎзининг 10 йиллик фаолияти мобайнида Фонд Форум 3000 дан ортиқ лойиҳа ва тадбирлар ўтказди, уларнинг 300 дан ортиғи хорижда ташкил этилди. 7,5 млн.дан зиёд киши ўтган давр мобайнида жамғарма лойиҳаларининг бенефициарларига айланди.\nУшбу тенги йўқ йирик жамоат ташкилоти фаолиятининг ўзига хос ғояси шундан иборатки, у жамиятнинг турфа сегментлари ва турли ёш категорияларини кенг қамраган ҳолда кўплаб йўналишларда фаолият олиб борди. Жамғармани асосий ҳаракатга келтирувчи куч эса ҳар доим волонтёрлар ва ёшлар бўлган. Деярли барча маҳаллий ва хорижий кўзга кўринган жамоат арбобларини маданий тадбирлар, санъат, таълим, спорт, дизайн соҳаларида, грант кўмаги ҳамда ижтимоий аҳамиятли лойиҳалари атрофида бирлаштирган Фонд Форум мамлакатимизнинг энг керакли ва эътироф қозонган жамоат ташкилотига айланиб улгурди.\nФонд Форум Васийлик кенгаши раиси Гулнора Каримова таъкидлаганидек, жамғарманинг барча мажбуриятлари бажарилади. Жумладан, режалаштирилган асосий йирик тадбирлар - 35 мингдан зиёд болалар иштирокидаги “Янги авлод” болалар ижодиёти фестивали, 84 мингдан ортиқ ёш истеъдод эгаларни бирлаштирган “Келажак овози” республика иқтидорли ёшлар танлови, мамлакатимизнинг турли ҳудудларидан 30 мингдан кўпроқ аёллар қатнашадиган “Йил аёли” республика танлови, юзлаб уста-ҳунармандлар ва сулолалар иштирокидаги “Базар-Арт” кўргазма-ярмаркаси, MTVA миллий мукофотини топшириш маросими (эстрада, кино ва театр юлдузлари), “Мехр нури” жамғармаси ҳамда Ижтимоий ташаббусларни қўллаб-қувватлаш фонди (ИТҚҚФ) грант дастурлари, шунингдек, “Ҳаёт учун!” кўкрак бези саратони миллий уюшмасининг республикамиз бўйлаб ўтказиладиган бепул тиббий кўриклари амалга оширилади.\nЖамғарма томонидан улкан ишлар қилинди, айниқса, ёшларнинг ўз-ўзини англаши ва таълим олишини ривожлантириш борасида. "Фонд Форум инсонлар қалбида кундан-кун янада ардоқ топиб боради", - таъкидлади Гулнора Каримова.\nФонд Форум ўн йиллик фаолияти мобайнида турли лойиҳаларни амалга ошириш орқали миллий санъатимиз, маданиятимиз, таълим, спорт ва хайрия соҳаларини ривожлантиришга ҳисса қўшиб келганларнинг барчасига чуқур миннатдорлик изҳор этади.\n“Ирода, иқтидор ва фидокорона меҳнатингиз учун барча-барчангизга миннатдорлик билдираман!”, - деди Гулнора Каримова ўзининг расмий хабарида.


Ўзбекистон 17:37 / 02.01.2022 22902\nKun.uz қадриятларга асосланган бизнесдаги барака омиллари мавзусида Ислом молияси бўйича мутахассис ҳамда тадбиркор Козимхон Тўраев билан суҳбат уюштирди.\n— Ассалому алайкум, Козимхон ака. Аввало Исломда мусулмон киши пулга нисбатан қандай муносабатда бўлиши керак? Шу ҳақда маълумот бериб ўтсангиз.\n— Ислом динининг ҳам ривожланиши ва ўсишида пул муҳим аҳамиятга эга бўлган. Динимизнинг асосий 5 та фарз амалларидан 4 тасида пул ва моддиятнинг аҳамияти бор. Масалан, намоз ўқиш учун кийим, масжид керак. Рўза тутиш учун таом сотиб олиш керак. Закот ва ҳаж эса тўғридан тўғри молиявий ҳолатга боғлангани ҳам сир эмас. Пайғамбаримиз алайҳиссалом айтган ҳадис ҳам бор: «Мусулмон одам учун энг яхши ризқ — бу ўз қўли (касби) билан топган ризқидир». Бунда ҳам хулоса қилиш мумкинки, мусулмон одам ишлашга, чиқиб пул топишга тарғиб қилинган. Яна бир ҳадисда Пайғамбаримиз алайҳиссалом иккита одамга ҳавас қилиш мумкин, дейди: «Биринчиси, бой инсон. У бойлигини ҳалол йўлда топади ва ҳалол йўлда ишлатади…»\n— Ислом динида ўз эҳтиёжидан ортиқ моддий ёки пул кўринишида бойлик орттириш мақсадида ҳаракат қилишга, аниқроғи бизнес қилишга қандай қаралади?\n— Ислом динида бизнес қилишга ҳам ижобий қаралади. Пайғамбаримиз алайҳиссалом айтганларки, ризқнинг ўндан тўққиз қисми тижоратда, яъни ҳозирги тил билан айтганда, бизнесда. Тарихни олиб қарасак, Пайғамбаримиз алайҳиссалом ҳам тижорат билан шуғулланган. Асосий масала – пулни ҳалолдан топиш ва ҳалол нарсалар учун ишлатиш.\nМен АҚШ ва Япониядаги бизнес муҳитни кўриб, кўп нарсани ўрганиш мумкинлигини ҳис қилдим. Масалан, улар бизнес этикага риоя қилиш, мижозларнинг брендга бўлган садоқатини сақлаб қолиш учун жуда катта пуллар сарфлашади. Ваҳоланки, бизнинг қадриятларимизда – Қуръон ва ҳадисда бу нарсалар ҳам айтилган. Мен Ислом тараққиёт банкида ишлаб Ўзбекистонга қайтганимдан кейин бу нарса устида ишладим. Ҳозирда «Бизнесда барака омиллари» номли тадбиркорларга амалий қўлланма тайёрлаганмиз.\n— Бизнесни бошлашда, уни юритиш давомида нималарга эътибор қилиш керак?\n— Аввало, бизнесни бошлашда ўз олдига тўғри мақсад қўйиш керак. Аллоҳ таоло ҳар бир инсонни ўзига ибодат қилиш учун яратганини айтади. Шу сабабли мусулмонлар ҳар бир ишини тўғри ният билан қилса, ҳар бир иши савоб ҳисобланиб, ўша учун ҳам савоб олиши мумкин. Бизнес муваффақиятли бўлиши учун Қуръон ва суннатда келган тавсияларга амал қилиши керак. Шу билан бир қаторда, маркетинг, бошқарув илми ва молиявий саводхонлик каби дунёвий илмларни ҳам ўрганиши, сабабларни ушлаши керак.\n— Бизнесда барака омиллари нималардан иборат?\n— Китобимизда бизнесдаги бир қанча барака омилларини келтирдик. Уларнинг энг муҳимларини санаб ўтаман. Аввало, инсон ҳалол соҳада бизнес юритиши керак. Бараканинг яна бир омили инсоннинг бизнеси Аллоҳнинг зикри, намоз ва закот каби ибодатлардан тўсиб қўймаслиги, унга халақит қилмаслиги керак. Аллоҳ таоло Қуръони каримда бундай инсонларни мақтайди. Бундан ташқари, Аллоҳ таоло тарозидан уриб қолмасликка, ўлчовларни тўғри қўйишга буюрган. Қуръонда тарозидан уриб қолмаслик, тўғри ўлчашнинг инсонларнинг ўзига фойдаси борлиги ҳақида айтилади. Бу замонавий маркетингда ҳам мавжуд қоидалардан бири ҳисобланади. Сизнинг ўлчовларда тўғрилигингиз ва ҳалоллигингиз компаниянгиз имижига ижобий таъсир қилади.\n— Кўплаб машҳурлар ўз фойдасининг бир қисмини тизимли равишда хайр-эҳсон қилиб бориши ҳақида эшитганмиз. Масалан, фойданинг 10 фоизи ёки кўпроқ қисми. Тадбиркор учун бу қанчалик муҳим?\n— Ҳадисларда инсонлар бераётган садақалар – хайр-эҳсон ёки закот бўлсин, уларнинг мол-дунёсини камайтирмаслиги айтилади. Аллоҳ таоло Қуръони каримда шундай марҳамат қилади: «Айт: «Албатта, Роббим бандаларидан Ўзи хоҳлаган кишига ризқни кенг қилур ва тор қилур. Ҳар бир нафақа қилган нарсангизнинг ўрнини У тўлдирур. У Зот ризқ берувчиларнинг яхшисидир». (Сабъа сураси 39 -ояти)\nТадбиркор нимагадир пул тиксам, қанча фойда оламан, деганидек, бунда ҳам савол туғилиши мумкин. Бошқа бир оятда Аллоҳ таоло сизларнинг қилаётган эҳсонларингиз донга ўхшайди, деган. «Молларини Аллоҳнинг йўлида сарфлайдиганларнинг мисоли худди ҳар бошоқда юзтадан дони бор, етти бошоқни ўстириб чиқарадиган бир дона донга ўхшайдир. Ва Аллоҳ Ўзи хоҳлаган кишисига янада кўпайтириб берадир. Ва Аллоҳ қамрови кенгдир, ўта билувчидир», - дейилади Бақара сураси 261 оятда.\nБизнес тилида айтилса, бу жуда катта фойда. Аллоҳ таоло оятнинг давомида 700 баробар билан чегараланиб қолмаслик учун янада кўпайтириб беришини айтган. Шунингдек, доимий садақа қилиб турувчилар учун фазл ва бараканинг доимий бўлиб туришини исботловчи ҳадислар ҳам кўп. Чунки, Пайғамбаримиз алайҳиссалом «Аллоҳга энг маҳбуб (ёқадиган) амаллардан бири, кичик бўлса ҳам давомий бўладиганидир», деганлар. Чет элдаги кўплаб машҳур бизнес коучлар ва тадбиркорларнинг ўзи ҳам айтади: «Сизлар садақа (charity) қилсангиз, албатта сизга қайтади. Лекин, қандай қилиб – мен бунинг формуласини билмайман. Менда доим ишлайди», - дейишади.\nБиламизки, фиръавн даврида унга яқин бўлган Қорун деган жуда ҳам бой инсон бўлган. У кўчада юрган вақтида ҳамма бойликларини кўз-кўз қилувчи ҳамда жуда ғурурга кетган инсон бўлган. Унга берилган тавсияни Аллоҳ таоло мусулмонлар амал қилиши ва ўрганиши учун Қуръонда эслаб ўтади. Ушбу тавсияларда шундай дейилади:\n1. Аллоҳ сенга берган нарса билан охиратни изла – тадбиркорлик билан шуғулланиб, сизда молиявий имкониятлар кўпаймоқдами, одамларга ёрдам беринг. Охиратга захира учун хайрли ишлар қилиб қолинг.\n2. Бу дунёдаги насибангни ҳам унутма – яъни кимдир яхши пул топса, у яхши уй ва машина олиши, ҳалол йўлда яхши яшаши мумкин. Ислом бу нарсаларга тақиқ қўймайди.\n3. Аллоҳ сенга яхшилик қилганидек, сен ҳам яхшилик қил – Сендаги ҳамма нарсани Аллоҳ берган. Сен ҳам бошқаларга хайр-садақа қилгин.\n4. Ер юзида бузғунчиликни истама – бойлиги билан ёмонликни тарқатувчиларга ёрдам бермаслик.\nТўлиқ суҳбат билан видеода танишиш мумкин. Суҳбат давомида, шунингдек, бизнесда қарз олиш, эҳсон қилишга доир масалалар ҳамда ризқ ва ҳаракатнинг боғлиқлигига доир мулоҳазалар берилган.\nИслом молияси бўйича мутахассис ҳамда тадбиркор Козимхон Тўрайевни Instagram ва Telegram'даги шахсий саҳифалари орқали ҳам кузатиб боришингиз мумкин.


Қумқўрғон туман ҳокими Р Гаппаровнинг 8-март ҳалқаро ҳотин-қизлар байрами муносабати билан йўллаган табриги – Qumqo'rg'on sadosi\nҚумқўрғон туман ҳокими Р Гаппаровнинг 8-март ҳалқаро ҳотин-қизлар байрами муносабати билан йўллаган табриги\nMart 15, 2021 Yanvar 11, 2022\nАссалому алайкум, муҳтарама онахонлар, қадрли опа – сингиллар, дилбар қизларим! Табиат уйғониб, тобора чирой очаётган мана шу шукуҳли айёмда сиз, азизларни, сизлар орқали барча аёлларни 8-март Халқаро хотин-қизлар куни билан чин қалбимдан муборакбод этиб, эзгу тилакларимни билдиришдан бахтиёрман.\nБиз ҳаёт фалсафаси, маъно-мазмуни ва гўзаллигини биринчи навбатда барчамизни дунёга келтирган, оқ ювиб, оқ тараб вояга етказган муқаддас она сиймосида, аёл тимсолида кўрамиз, аёл зотини яратганнинг тенгсиз мўъжизаси деб улуғлаймиз. Ҳақиқатдан ҳам, гўзаллик ва нафосат, меҳр-у муҳаббат, вафо ва назокат рамзи бўлган, ўзининг меҳрибонлиги, қалб саховати билан ҳар қайси оилани оила қиладиган, унга файз-у тароват берадиган, фарзандларимиз юрагига ўз она юртига севги ва садоқат туйғусини сингдирадиган аёлларимизнинг бетакрор фазилатлари ҳақида ҳар қанча гапирсак, уларни ҳар қанча эъзозласак арзийди.\nБарчамизга аёнки, дунёда давлат ва жамиятнинг нуфузи, маданий даражасини кўрсатадиган мезонлар кўп. Лекин ҳар қайси миллатнинг маънавий камолотини яққол акс эттирадиган шундай бир мезон борки, у ҳам бўлса, жамиятнинг хотин- қизларга бўлган муносабати, ҳурмати билан белгиланади.\nМустақил тараққиёт йилларида Ватанимизни ҳар томонлама равнақ топтириш, олдимизда турган эзгу мақсадларга эришиш йўлида бутун халқимиз қатори хотин-қизларимизнинг беқиёс ҳиссаси борлигини ҳамиша миннатдорлик билан таъкидлаймиз. Азалдан муҳтарама аёлларимизга хос бўлган меҳнатсеварлик, меҳрибонлик, шукроналик ва орасталик, рўзғорни, умуман, оила ҳаётини оқилона бошқариш фазилатлари энг юксак таҳсинга сазовордир.\nШу маънода, агарки бу байрам бизнинг ҳаётимизда бўлмаган тақдирда ҳам мўътабар оналаримиз, мунис опа-сингилларимиз, дилбар қизларимизнинг ҳурмати учун бундай байрамни, албатта ташкил этган бўлардик.\nНега деганда, сизларнинг доимо мана шундай очилиб, ҳаётдан, тақдирдан рози бўлиб, яйраб-яшнаб юришингиз учун, сизларнинг бахт-у саодатингиз учун биз доимо сидқидилдан хизмат қилишга тайёрмиз.\nМана шундай қувончли кунларимиз кўп бўлсин!\nАйни шу дамларда қалбимда, юрагимда сизлар учун доимо сақланиб келаётган чуқур ҳурматимни изҳор этиб, бир фикрни билдирмоқчиман. Аёл зотига, айнан сизларга мансуб гўзал фазилатлар, ҳаётимизда ҳукм сураётган тинчлик-осойишталик ва меҳр-оқибат муҳитини мустаҳкамлаш, ҳамжиҳатлик ва аҳиллик каби инсоний туйғуларни янада юксалтириш, фарзандларимизни соғлом ва баркамол этиб тарбиялаш йўлидаги эзгу интилишларингиз, беқиёс хизматларингиз учун бутун юртдошларимиз, халқимиз номидан барчангизни байрам билан муборакбод этишни ўзимнинг бурчим деб биламан.\nЯна ва яна бир бор сизларни баҳор ва нафосат айёми бўлмиш 8-март Халқаро хотин-қизлар куни билан самимий табриклайман. Умрингиз узоқ, ризқ-у насибангиз зиёда бўлсин.\nBiochimie, 1er cycle epub\nАёл бор дунёда баҳт мужассам\nAutour de l’Histoire universelle d’Agrippa d’Aubigné- Mélanges à la mémoire d’André Thierry pdf telecharger\nAprel 4, 2021 Aprel 8, 2021\nFevral 1, 2021 Yanvar 11, 2022\nМаҳалла раисининг бир куни…\nAvgust 20, 2020 Yanvar 11, 2022


Экстремал машғулотлар. Саёҳатчилар чўққиларга чиқишга қандай тайёрланишади\nҲар қишда саёҳатчи Шароф Эгамбердиев ва унинг жамоаси дунёнинг турли бурчакларидаги тўрт-беш минг метрлик ёзги кўтарилишларга тайёргарлик кўришади. Атрофни кўришнинг умуман иложи йўқлигига, қор бўрони ва кучли совуққа қарамай, жамоа Тошкент вилоятидаги 3100 метрлик чўққига кўтарилди.\nСаёҳатчилар чўққиларга чиқишга қандай тайёрланишади\nСаёҳатчилик фаолияти давомида Шароф Эгамбердиев Эльбрусга кўтарилиб, Эверест таянч лагерида бир неча бор бўлган, Ҳимолай довонларидан ўтган, Ўзбекистон ва Тожикистон ҳудудидаги 40 дан ортик чўққиларни забт этган ва “Сирли Ўзбекистон” ҳамжамиятини ташкил қилиб, илгари ўрганилмаган кўпгина жойларга йўл очиб берган.\n“Газета.uz” учун навбатдаги махсус мақоласида Шароф Эгамбердиев жамоани совуқ иқлим шароитлари кутиб турган Тошкент вилоятидаги Шахтёр чўққисига уюштирилган қишки кўтарилиш ҳақида ҳикоя қилади.\nКуз фаслининг охирида тоғларимизда табиатнинг чарчоқи сезилади. У ёзнинг жазирама офтобидан, қора молларнинг ортиқча ўтланишларидан, чанг ва одамлардан чарчайди. Аммо қиш – табиат, аксарият сайёҳлар сингари, қор қоплами остида дам олиши мумкин бўлган ажойиб сокинлик ва хотиржамлик даври.\nАммо бизнинг гуруҳимиз учун бу ёзги мавсум олдидан баланд тоғларга саёҳат қилишдан олдин фаол машғулотлар ва тобланишлар даври. Ёзда беш-олти мингликлар об-ҳавосини Ўзбекистондаги уч мингликлардаги қиш билан солиштириш мумкин.\nҚўшни Қозоғистон ва бошқа кўплаб мамлакатлардан фарқли ўлароқ, бизда тоғ инфратузилмаси деярли мавжуд эмас, 3000 метр баландликнинг бирорта ҳам бошланиш жойи йўқ. Бундай баландликка кўтарилиш – бу қор кўчкиси хавфи билан боғлиқ бўлган машаққатли ва узоқ жараёндир.\nШунга қарамай, қиш функционал чидамлиликни ошириш ва паст ҳароратга мослашиш учун ажойиб имкониятдир. Ноябрь ойининг ўрталаридан бошлаб бизнинг гуруҳимиз ҳар бир ярим ҳафтада турли уч мингликларни забт этди. Илк кўтарилишимизни Чотқол тизмасининг Шахтёр чўққисида (3100 м) амалга оширдик.\nНоябрь ойида Ўзбекистонга совуқ Сибирь циклони келди. Ҳарорат сезиларли даражада пасайди ва ёғингарчилик кўп бўлди. Об-ҳаво маълумотлари 13 ва 14 ноябрь кунлари фақат бир кун, яхши об-ҳаво кутилаётган кун ҳақида дарак берарди, шундан кейин тоғларда бир неча ҳафта ёмон об-ҳаво бўлиши кутилаётган эди. Саёҳатни қолдириш мумкин эмас эди.\n13 ноябрга ўтар кечаси биз чўққи томон йўл олдик. Бир кун олдин кучли қор ёғди, шунинг учун белгиланган манзилга етиб бориш имкони бўлмади. Автомобиль занжирларга қарамай қорда тиқилиб қолди. Ҳар қанча уни итариб чиқаришга уринмайлик, барибир ҳаракатларимиз зое кетди. Машинани йўл четида қолдириб, саёҳатимизни режалаштирилган нуқтадан 2 км узоқроқ масофадан бошладик.\nСовуқ тун эди. Оёқ остида қор ғичирларди. Юлдузлар мусаффо осмонда сочилгандек. Улар очиқ об-ҳавони башорат қилишарди.\nҚанчалик совуқ бўлмасин, эрталаб қалин кийиниш мумкин эмас. Ҳаво ҳарорати соат сайин кўтарилиб бораверади. Кучли юк билан ҳаракатланаётганда танадан ҳосил бўладиган иссиқлик муқаррар кучли терлашга олиб келади. Кийимлар намланади. Агар одам кўп терласа, кийимларнинг намликни қайтарувчи матоларига қарамай тананинг тўлиқ қуриши қийин бўлади. Тана тўхташ пайтида музлай бошлайди.\nЭтларимиз совуқдан жунжикиб кетди, лекин биз олдинга секин юришни давом эттирдик. Янги қор билан қопланган арча сийрак ўрмонзорлари юлдузлар ёруғида жуда чиройли ялтирарди. Қуёш чиқишигача йўлнинг ушбу қисми энг манзарали эди.\n2000 м баландликка чиққанимизда тонг ёришди. Бу вақтга келиб булутлар Охангарон водийсини уммон каби қоплаган эди. Улар тўлқинлар сингари Қурама тизмаси ён бағирларидан урилиб, яна ортга тисарилишар эди. Бу жўшқин ҳаракат секинлаштирилган тасвир учун айни муддао эди.\nЎша куни биз Сафаролди тоғига кўтарилиб, тоғ тизмасига бироз баландроқ кўтарилишимиз керак эди. У ерда биз қароргоҳимизни қурмоқчи эдик. Ёзда бу ерда нишабнинг чап томонидаги юришлар натижасида ҳосил бўлган йўл бўйлаб кўтарилиш мумкин. Аммо қишда тоғлар ўзгаради, айниқса уч мингликлар каби баланд тоғлар.\nҚорнинг баландлиги ҳар қадамда ошиб борарди. Бундай шароитда ёзги йўлакни топишнинг имкони йўқ. Биз том маънода тоғ тизмасининг энг четидаги қорларни кесиб ўтишга мажбур бўлдик.\nКўтарилганимиз сари арча сийрак ўрмонзорлари қояли йўллар билан алмашинарди. Жамоамизда эса ҳар ярим километрда “йўл бошловчи” ўзгарарди.\nҚишда саёҳатга чиқишда, қорда йўлак бўйлаб ҳаракатланиш ёки йўлакларни шакллантириш энг оғир вазифа. Рюкзакнинг оғирлиги ва қор қалинлигидан қатъи назар, олдинда юраётган қорни босқилайди, шу йўл билан орқадан келаётган учун йўл очади. Қор қопламининг қалинлиги бир метрдан ошганда, у танаси билан итариб, белига қадар қорга тушишига тўғри келади.\nУ чарчаганида, ортда турган унинг ўрнини эгаллайди. Йўл бошловчининг ўзи эса қаторнинг охирига ўтади. Шу йўл билан, аста-секин, аммо аниқлик билан қорни ёриб ўтишга имкон берувчи ишчи механизм пайдо бўлади.\nТоғ жисмларининг ер устига чиқиши.\nОлти соатлик машаққатли қор кечишдан сўнг биз Сафаролди чўққисига – 2786 м баландликка чиқдик. Шимол томонда Шахтёр чўққисининг ўткир тошли арра билан тугаган тизмаси бор эди. Унинг яқинлашиб бўлмайдиган нишаби қўрқув соларди. Жанубдаги тоза ҳаво туфайли Тожикистон ҳудудида жойлашган хира чўққилар намоён бўла бошлади. Баъзан Оҳангарон сув омборининг мовийлиги булутларни кесиб ўтарди.\nУзоқ кутилган тўхташ. Биз деярли гаплашмасдик. Аммо ҳар биримизнинг кўзларимиз бу кўтарилишга чанқоқликдан ёнди. Тезда тамаддилангач, биз йўлимизда давом этдик. Тоғ тизмасига бориб, қароргоҳ учун энг қулай жойни танлашимиз керак эди.\nТушлик танаффуси жойидан ярим километр узоқликда мос майдонни топдик. Қароргоҳни шамол энг кўп қор учириб кетган жойда ўрнатдик.\nЯна бир таассуротга бой кун ўз ниҳоясига етаётган эди. Бугун биз бутун ҳис-туйғулар ранг-баранглигини – қиш манзарасидан эйфориядан тортиб то чексиз зерикарли қор қурашгача лаҳзаларни бошдан кечирдик. Тушдан кейин бизни ҳеч нарса билан ҳайратга сололмайдигандек эди. Бироқ, энг ҳаяжонли сониялар олдинда эди.\nҚишда қисқа ёруғ кунлар айниқса сезилади. Қуёш эрталаб соат 8 га яқин кўтарилади ва соат 16 дан бошлаб уфқ ортига ўтишга тайёрланади. Қуёш нурлари иситмайди, лекин улар осмонни ёритиши мумкин.\nБаланд тоғларда қуёш ботиши бетакрор кўринади. Буни фақат самолёт ойнасидан кузатиш мумкин. Қуёш улкан олов шари каби кўриниб турган уфқнинг ортига ўтади. Унинг сўнгги нурлари самовий нурни акс эттирадиган музли ҳавода кўринмас муз зарраларини ёқади. Қуёш қанча пастроқ ботса, бу аланга шунчалик ёрқинроқ ёнади. Бир неча дақиқадан сўнг, бу нур булутларни ўз қаърига ютади, уларни юмшоқ ва илиқ нур билан тўйинтиради.\nПастда, шаҳарларда, бу сеҳрни кимдир кўриши ва ҳис қилиши даргумон. Эҳтимол, тасодифий ўтиб кетаётган киши осмонга қараб: “Бугун қуёш ботиши жуда чиройли бўлди”, деб айтиши мумкиндир. Баланд тоғларда табиатнинг жозибаси ҳар бир сўнаётган қуёш нурлари билан бор қудратини намоён қилади.\nБу ранглар ўйини яна бир соат давом этди. Биз ейишни ҳам, ичишни истамас эдик. Барча фикрларимиз табиатга қаратилган эди. Аммо қуёш ботганидан кейин об-ҳаво ёмонлаша бошлади. Кучли шамол эсди, ҳарорат -15 даражагача тушди.\nҚуёш ботишига мафтун бўлиб, чодирларни мустаҳкамлашга етарлича эътибор қаратмадик. Шунинг учун, тун уйқусиз ўтди. Кучли шамол чодир остига каттагина қорни суриб келди ва икки кишилик чодирни бир ярим кишиликкача сиқиб қўйди. Ёмон об-ҳавонинг бошланишидан икки соат ўтгач, чодирда икки кишининг бўлишига чидашнинг имкони бўлмай қолди.\nИлҳом бир илож қилиб, ухлаб қолишга муваффақ бўлди. Мен эса туннинг қолган қисмида иложи борича, унинг устига ағанаб кетмасликка ҳаракат қилдим, чунки шамол чодирнинг айнан мен турган томонига қорни суриб келганди. Ташқарига чиқиб, иншоотни тузатишга имкон йўқ эди – шамол фақат тонгга яқин тўхтади.\nДаҳшатли кечадан сўнг, ниҳоят “будильник” чалинди. Вақт эрталаб соат 4 – бизнинг йўлга чиқадиган вақтимиз келди.\nБиз доим қишки саёҳатларда тунда чодирдан чиқиш, космосга чиқиш билан баробар деб ҳазиллашамиз. Чодирни очганимиз заҳоти уни қора музли туман қоплайди. Бизнинг қишки юришларимизнинг ажралмас қисми бу бир кечада музлаб қолган ботинкалар. Улар бир ўлчамга кичраяди. Оғриққа қарамай, пойабзални кийиш ва пойабзал эриб ўз ҳолига қайташини кутишга тўғри келади.\nТонгги кучли совуқ. Майин қор ёғаётган эди. Қалин булутлар бутун осмонни қоплаган, водий устига туман тушганди. Жуда қоронғу эди. Юлдузларнинг ёруғлиги ҳам, пастдаги шаҳар чироқларининг акси ҳам бу пардани ёриб ўтолмасди. Ҳатто фонарнинг ёруғлиги ҳам ҳавони беш метрдан узоқрок кесиб ўтолмасди.\nБиз тоғ тизмасидан ўтиб, траверсга бурилиб, кейин қояли камар остига ўтишимиз керак эди. Кечаси тоғ тизмаси кундузи кўрингани каби силлиқ эмас эди. Қояли йўлакларга кўтарилиб, яна улардан пастга тушишга тўғри келди. Биз айланиб ўтолмасдик, чунки шамол ҳудудни ел билан ўраб олган эди. Биз худди вакуумда юргандек эдик. Туман бизни барча мўлжалимиздан айирди. Ҳар қандай ҳаракат GPSга қараб амалга ошириларди.\nЮқори қор қопламини қурашда қор билан тўйинган ёки камроқ қор қалинлиги бўлган жойлар учраб туради. Бундай ҳолларда, йўл бошловчи ҳатто йўл маршрутдан чиқсада бу юпқа қатламни йўқотмасликка ва уни ушлаб туришга ҳаракат қилади.\nБиз қор билан қопланган қояли йўллар бўйлаб нисбатан осон йўл билан юрдик. Йўналишнинг асосий чизиғидан чиқиб кетган жамоа, қор кўчиши хавфи катта бўлган кулуарга кириб қолди. Зулматда биз унга тушиб қолганимизни дарҳол англамадик ҳам.\nҚояли чиқиш тугади ва биз эса юришда давом этаверардик. Қор белга қадар эди. Унинг оғир ва босиб турувчи тузилмаси қиялик беқарорлигидан огоҳлантирарди. Қатламдаги кичик бир силжиш ва биз шунчаки бу кулуарда қор остида қолиб кетардик. Вазият хавфлилигини англаб, тезда йўналиш чизиғига етиб бордик.\nИкки соатдан кейин навбатдаги қояли камар остида кўтарилиш бошланди. Нишаб бурчаги тобора кескинлашиб борарди. Оёқ остида беқарор қулаб тушаётган тошлар, навбатдаги қопқонли тош-тошмалар сезилиб турарди. Биз тонг отишини интиқлик билан кутардик. Аммо қуёш нурлари ўрнига қалин туман ва қор бўрони келди.\nқор қатлами билан яширинган тошлар орасидаги бўшлиқлар\nКўриниш даражаси кескин тушиб кетди. Биз вертикал қояларга максимал яқинлашдик. Тор кулуар – арра устига чиқишнинг ягона йўли юқорига кўтарилди. Мен қаттиқ қор тахталарини кесиб ўтиб, биринчи бўлиб кўтарилдим. Шамол тизманинг тепасида кўтарилиб, қорни супуриб ташлади. Музлар тананинг очиқ жойларига оғриқли тарзда уриларди.\nБиз Сибирь циклонидан қочиб қутула олмадик. Тоғларни музли туман қоплади. Кейинги йўл қоялар бўйлаб ўтарди. Ҳар томондан тик ва тош қоялар бор эди. Бизда хато қилиш имкони йўқ эди. Аёз ва қор ёғиши вазифани анча қийинлаштирарди. Киприкларим музлай бошлади. Доим кўзни очиб-юмишга мажбур бўлдим.\nқоянинг учбурчакли ёки ўткир чўққиси\nПаст ҳарорат ва кучли шамол оқибатида баланд қор кўчкиларида юзага келадиган қалин қор қатлами. Қор тахталари катта ёшдаги одамнинг вазнини кўтара олади, лекин уларда махсус аслаҳаларсиз кўтарилиш жароҳатларга олиб келиши мумкин.\n14 ноябрь, соат эрталабки 8.00 Биз тошли аррани синчковлик билан енгиб ўтдик ва тизманинг шарқий қисмида Шахтёр чўққисига – 3100 метр баландликка кўтарилдик.\nҲеч биримиз бундай оғир об-ҳаво шароитини ва бундай совуқни кутмаган эдик. Кейинчалик об-ҳаво фақат ёмонлаша борди. Кейинги 6 соат давомида биз баландликдан ноль кўриниш шароитида – қор бўрони ва туманда тушдик.\nИлк қишки саёҳат қароргоҳ жиҳозларининг камчиликларини кўрсатди. Биз қишки кўтарилиш учун парҳезни қайта кўриб чиқдик. Шубҳасиз, бу ҳар биримиз учун катта тажриба ва сабоқ бўлди. У бизга бу қиш мавсумининг кўплаб чўққиларига, совуқ кечалар ва қийинчиликларга тайёргарлик кўришда ёрдам берди.\nМатн, фотосуратлар ва видео муаллифи: Шароф Эгамбердиев\nМатериалларга бўлган барча ҳуқуқлар муаллифга ва “Газета.uz” нашрига тегишли. “Газета.uz” ва бошқа учинчи шахсларга тегишли www.gazeta.uz веб-сайтида жойлаштирилган фотографик, график ва бошқа материаллардан ҳар қандай ҳолда фойдаланиш тақиқланади.